Pesawat Penerbangan Kuala Lumpur-Tawau Tiba-Tiba Terjunam! Penumpang Jerit Dan Nangis Ketakutan

Pukul 3.20 petang 3hb April (2 hari lalu), sebuah pesawat Malaysia Airlines yang dalam penerbangan dari Kuala Lumpur ke Tawau jatuh terjunam dengan kelajuan 31,000 kaki ke 24,000 kaki dalam beberapa saat sahaja !

Menurut kata seorang penumpang dalam kapal terbang tersebut. Sebelum kejadian, penumpang sudah dibenarkan tanggalkan tali pinggang. Oleh itu beliau terlambung dari tempat duduk kerana kejadian ini !

10 minit kemudian, penerbangan diteruskan dengan keadaan tidak stabil ! Lepas berjaya naik balik, kapal terbang jatuh terjunam lagi sekali ! Tapi tidak seteruk kejadian kali pertama ! Penumpang yang ketakutan mula menjerit dan menangis kerana ingatkan ajal maut mereka dah sampai.

Masa inilah kapal terbang berpusing ke Melaka dan patah balik ke KLIA ! Mujur semua orang dalam pesawat diturunkan dengan keadaan selamat pada akhirnya ! Dalam bulan Ramadhan ini, mudah mudahan kita semua dilindungiNya daripada sebarang kecelakaan.


Menyanyi Dan Menari Sumazau Dengan PPE Hiburkan Pesakit COVID-19

PENAMPANG, 21 Nov : Bukan mudah menari dan menyanyi dengan memakai Peralatan Perlindungan Diri (PPE) dan memakai pelitup muka N95 dalam keadaan panas dan merimaskan, namun petugas kesihatan tetap komited meneruskan usaha membantu menaikkan semangat pesakit COVID-19 di pusat kuarantin.

Klip video individu mengenakan PPE, mempersembahkan tarian sumazau diringi lagu “Original Sabahan” yang tular dalam media sosial baru-baru ini merupakan salah satu terapi yang digunakan oleh petugas kesihatan Jabatan Kesihatan Negeri Sabah (JKNS) bersama pasukan Hospital Mesra Bukit Padang untuk pesakit COVID-19 berisiko rendah.

Pakar Psikiatri Pasukan Kesihatan Mental dan Sokongan Psikososial (MHPSS) Hospital Mesra Bukit Padang Dr Sivenanthini Purana Visvanathan berkata aktiviti menyanyi dan menari seperti senamrobik dan zumba mula diadakan di pusat kuarantin Pusat Kebudayaan Penampang sejak awal November lepas berikutan aduan pesakit COVID-19 yang merasa bosan dan tertekan apabila duduk di pusat kuarantin.

Dr Sivenanthini berkata sebelum ini jika pesakit didapati murung atau tertekan, mereka akan dirujuk kepada pakar psikiatri untuk sesi kaunseling individu.

“Setiap individu yang masuk ke pusat kuarantin perlu mengisi borang saringan tahap tekanan. Jika  seseorang itu memperoleh markah yang tinggi, pakar psikiatri akan memberi bantuan kepada individu berkenaan,” katanya kepada Bernama.

Beliau berkata pasukan MHPSS yang mempunyai seramai 20 orang ahli itu mengadakan aktiviti terapi secara berkumpulan seminggu sekali di setiap pusat kuarantin dan setiap sesi diadakan selama 30 minit hingga sejam.

Ketua Pasukan MHPSS daripada JKNS Dr Leydra Philip pula berkata pada awalnya aktiviti itu hanya diadakan dalam komuniti namun apabila ia dilihat sangat berkesan kerana penggunaan muzik yang mudah diterima, maka beliau memasukkan aktiviti berkenaan dalam jadual riadah di pusat kuarantin.

Bagaimanapun, Dr Leydra berkata aktiviti itu akan disesuaikan di setiap pusat kuarantin bergantung kepada keluasan pusat berkenaan bagi menjaga penjarakan fizikal selain ada juga pesakit di pusat kuarantin lain yang memilih melakukan aktiviti pendidikan secara interaktif dalam talian.

Katanya setiap daerah juga diwajibkan mempunyai pasukan MHPSS namun intervensi yang dijalankan berbeza mengikut keadaan, umur dan keperluan pesakit.

Penambahan jumlah pesakit COVID-19 di negeri Sabah pada gelombang ketiga juga antara faktor aktiviti itu dimasukkan dalam jadual riadah di pusat kuarantin.

“Aktiviti ini juga sebagai salah satu kempen #endstigmanow terhadap bekas pesakit COVID-19 dan mereka yang berada dalam pusat kuarantin selain memberi gambaran kepada masyarakat luar tentang keadaan di dalam pusat berkenaan,” katanya yang juga aktif selaku seorang aktivis sosial bagi bekas pesakit COVID-19.

Sementara itu Penolong Pegawai Perubatan Norbert Andilah yang tular menyanyi dengan PPE sambil menyanyikan lagu berjudul “Original Sabahan” itu berkata beliau menyanyi di pusat kuarantin Penampang pada 17 Nov lepas.

Katanya lagu yang berentak seperti tarian sumazau itu sesuai dinyanyikan sekali gus diselitkan ketika aktiviti bersenam bersama pesakit COVID-19.

“Waktu menari dan menyanyi memang terasa panas (memakai PPE), memang tinggi cabarannya tetapi sebagai petugas barisan hadapan hanya itu yang boleh saya bantu dari segi kesihatan mental kerana muzik dan senaman memainkan peranan untuk mengurangkan tekanan seseorang itu,” katanya yang memang gemar menyanyi.

Berdasarkan laporan JKNS terdapat 28 pusat kuarantin di negeri ini yang masih menempatkan 2,121 pesakit COVID-19 – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Arab Saudi Sambut Hari Raya Aidilfiitri Hari Ini

ARAB SAUDI menyambut Hari Raya Aidilfitri hari ini selepas anak bulan Syawal kelihatan petang semalam, menandakan berakhirnya Ramadan.

Memetik laporan Arab News, tarikh 1 Syawal itu diumumkan oleh Mahkamah Agung Saudi.

Portal media itu melaporkan, selain Arab Saudi, Emiriah Arab Bersatu, Kuwait dan beberapa negara teluk turut menyambut Aidilfitri hari ini.

Menurutnya, beberapa negara lain seperti Indonesia, Pakistan, Australia, dan sebahagian negara di Asia yang tidak melihat anak bulan akan meraikan Aidilfitri pada Rabu.

Malaysia juga akan meraikan Aidilfitri pada Rabu.

Sementara itu, Raja Arab Saudi, Raja Salman Abdulaziz dan Putera Mahkota Saudi Mohammed Salman menyampaikan ucapan Selamat Hari Raya Aidilfitri kepada semua negara-negara Islam.


PRN Sabah : PBS Sedia Tanding Di Kubu Kuatnya – Ongkili

PENAMPANG: Parti Bersatu Sabah (PBS) bersedia untuk bertanding di kerusi yang secara tradisi merupakan kubu kuatnya dalam pilihan raya negeri  Sabah yang bakal dilaksanakan nanti, kata Presidennya  Datuk Seri Dr Maximus Ongkili.

Ongkili berkata walaupun PBS juga teruja untuk mengibarkan bendera sendiri selepas 16 tahun, ia sedia bekerjasama rapat dengan rakan kongsi yang sehaluan dengannya berhadapan musuh politik yang sama.

“Kami tidak keseorangan dalam perjuangan ini. Tetapi untuk memenangi (pilihan raya ini), kami perlu berusaha dan sebulat suara dengan rakan kongsi politik seperti  Bersatu (Parti Pribumi Bersatu Malaysia) dan lain-lain di dalam Perikatan Nasional. PBS perlu mengetahui kekuatan dan keupayaannya sendiri supaya tidak timbul persoalan kami menguji peluang kami.

Kami perlu pasti mengenai sokongan akar umbi sebelum kami membuat komitmen untuk bertanding di kawasan tertentu,” katanya dalam ucapan di Mesyuarat Ahli Majlis Tertinggi di ibu pejabat parti itu di sini hari ini.

Ucapan beliau dibacakan Timbalan Presiden PBS Datuk Seri Radin Malleh yang diberi kepercayaan mengetuai persiapan PBS untuk pilihan raya negeri kali ini.

Ongkili yang juga Menteri di Jabatan Perdana Menteri Hal Ehwal Sabah dan Sarawak) berkata PBS akan mengumumkan calon-calonnya tidak lama lagi, yang mengetengahkan sejumlah muka baharu, termasuk wanita.

“Saya berharap setiap orang komited untuk bekerja keras bersama-sama, sumbangkan tenaga dan material dan membantu dalam setiap aspek bagi memastikan kemenangan di semua kerusi yang ditandingi,” katanya.

PBS yang meninggalkan Barisan Nasional (BN) selepas Pilihan Raya Umum Ke-14, sebelum ini memaklumkan rancangannya untuk bertanding di 30 kerusi dalam pilihan raya negeri nanti.

Ahli Parlimen Kota Marudu itu juga menggesa ahli-ahli merekrut ahli baharu, terutama pengundi muda dan meyakinkan mereka bahawa PBS adalah sebuah parti berbilang kaum terbaik untuk berkhidmat kepada rakyat Sabah.

“Dengar keluhan daripada akar umbi dan golongan muda.  Ahli-ahli muda merupakan pemimpin di masa hadapan dan kita tidak perlu rasa terancam dengan mereka.  Mereka akan menjadi pengganti kita, termasuk jawatan saya sebagai presiden,” kata beliau.

Ditubuhkan pada tahun 1985, PBS adalah sebuah parti tempatan yang masih lagi bertahan di Sabah dengan 61 bahagian dan 2,000 cawangan yang aktif di seluruh negeri termasuk Labuan.

Ongkili berkata di kawasan yang tidak ditandingi PBS, ia akan menyokong calon-calon daripada parti-parti sehaluan yang berkongsi matlamat sama untuk mengalahkan kerajaan negeri diketuai Parti Warisan Sabah.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPD Di Empat Lagi Lokaliti Di Sabah Mulai 21 Ogos

PUTRAJAYA: Sebanyak Empat lagi lokaliti di Sabah dikenakan perintah kawalan pergerakan diperketatkan (PKPD) bermula 21 Ogos hingga 3 September ini.

Ketua Pengarah Majlis Keselamatan Negara (MKN) Rodzi Md Saad berkata dalam kenyataan, empat lokaliti dikenakan PKPD itu susulan penilaian risiko serta trend jangkitan Covid-19 dijalankan Kementerian Kesihatan (KKM).

Pelaksanaan PKPD bermula 21 Ogos hingga 3 September di Sabah adalah seperti berikut:

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hilang Kawalan, Kereta Triton Terbabas Di Jalan Ranau-Tuaran

KOTA BELUD: Seorang lelaki mengalami saat getir apabila kereta yang dipandunya hilang kawalan lalu terbabas di Kampung Kiau Jalan Ranau-Tuaran, pada petang kelmarin.

Bagaimanapun, dalam kejadian itu mangsa berumur 37 itu tidak mengalami sebarang kecederaan.

Ketua Polis Daerah Kota Belud, Superitendan Mohd Zaidi Abdullah berkata kenderaan jenis Mitsubishi Triton yang dipandu mangsa, Husnan Sair dari arah Ranau ke Kota Kinabalu terbabas di bahu jalan ketika menuruni bukit.

“Kenderaan terbabit melanggar parit konkrit seterusnya berpusing beberapa kali dan terbalik,” katanya dalam kenyataan di sini hari ini.

Mohd Zaidi berkata hasil siasatan mendapati kemalangan berpunca daripada kegagalan pemandu mengawal kenderaan hingga berlaku kemalangan.

Katanya kes disiasat mengikut Peraturan 10 LN 166/59. – SabahNewsToday


Raih RM7,000 sebulan hasil ternak ketam lembut

SANDAKAN: Titik peluh seorang bapa tiga anak berjaga malam untuk menternak ketam lembut kira-kira enam tahun lalu berbaloi apabila meraih pendapatan sehingga RM7,000 sebulan daripada hasil ternakan itu.

Suhaili Abdurahman, 39, menggunakan modal RM700 menternak ketam lembut sejak tahun 2013 dengan permulaan enam sangkar di perairan Kampung Bambangan, dekat sini.

Idea untuk menternak ketam itu timbul selepas sering melihat sangkar ketam berkenaan yang dibina rakannya di kawasan perairan Pulau Timbang, di sini, selain mencari maklumat menerusi internet.

Namun, hari ini, usahawan yang sebelum ini cuma nelayan biasa dan pernah menjadi pemandu lori, boleh berbangga apabila berjaya memperluaskan perusahaan sehingga mempunyai 35 petak bagi menternak dan menghasilkan antara 200 kilogram (kg) hingga 500 kg ketam lembut sebulan.

Menggunakan kaedah membiarkan ketam bebas dalam bakul tanpa bekalan oksigen, Suhaili berkata, ketam lembut daripada ketam bakau atau nipah melalui proses panjang antara 17 hingga 29 hari untuk menanggalkan cengkerang dan menjadi lembut selain perlu penjagaan rapi.

Katanya, risiko paling tinggi dihadapi penternak adalah pada musim el-nino iaitu antara Julai hingga September yang mendedahkan ketam kepada kematian susulan cuaca panas di permukaan laut.

“Selepas saja cengkerang tertanggal, ketam perlu dikutip dalam tempoh dua jam sebelum cengkerang baru menjadi keras dan terdedah kepada risiko dimakan oleh ketam lain dan ikan. Biasanya proses ini berlaku pada waktu malam atau awal pagi yang mana cuaca sejuk.

“Sangkar juga perlu sentiasa dibersihkan. Jika banyak lumut, ia melambatkan proses bersalin kulit. Sampah pula perlu sentiasa dibersihkan agar tidak menghalang oksigen masuk dalam sangkar,” katanya ketika ditemui selepas lawatan Menteri Pertanian dan Industri Asas Tani, Datuk Salahuddin Ayub ke Projek Ternakan Ketam Lembut itu.

Menceritakan lebih lanjut, Suhaili berkata, bermula pada tahun 2017, beliau mendapat tajaan daripada Jabatan Perikanan menerusi program Penternak Ladang Akuakultur Contoh (PLAC) yang menyediakan bantuan enjin sangkut, bot, pondok terapung, kayu dan kursus.

Katanya, ketam lembut yang diternaknya ketika ini cuma untuk pasaran di sekitar daerah ini dengan tumpuan pasaran di restoran makanan laut.

“Syukur dengan bantuan rakan, keluarga dan Jabatan Perikanan, saya mampu memperoleh kejayaan seperti sekarang dan beri suntikan semangat terhadap peserta yang lain,” katanya.

Selain ketam lembut, Suhaili turut menternak pelbagai jenis ikan termasuk jenahak, kerapu, putih, udang lipan, kupang, selain mula melakukan kaedah menggemukkan ketam di bawah bimbingan Jabatan Perikanan sejak dua bulan lalu.

“Ia (kaedah menggemukkan ketam) masih dalam peringkat percubaan dan saya belum berani menerangkan bagaimana kaedah ini boleh berkesan. Sekarang saya ternak kira-kira 500 ekor ketam untuk projek itu,” katanya. – Berita Harian


COVID-19: 627 Kematian Dalam 24 Jam, Itali Catat Jumlah Kematian Sehari Tertinggi Di Dunia

Rom, 21 Mac: Sebanyak 627 lagi kematian akibat COVID-19 dicatatkan di Itali, menjadikan jumlah keseluruhan sebanyak 4,032 kes.

Dalam laporan media antarabangsa, peningkatan kes kematian sebanyak 18.4 peratus itu merupakan pertambahan tertinggi dalam tempoh 24 jam sejak penularan bermula sebulan lalu di Itali.

Khamis lalu, Itali mengatasi China menjadi negara paling banyak kematian akibat COVID-19. Malah, kes kematian di China tidak pernah mengatasi 150 kes sehari, lapor National Post.

Menurut Agensi Perlindungan Sivil, jumlah keseluruhan kes di Itali meningkat sebanyak 14.6 peratus, dari 41,035 kes kepada 47,021 kes setakat ini.


Tiada Keperluan Wujud Pusat Rawatan, Kuarantin Di Pulau Omadal, Kata Masidi

KOTA KINABALU: Menteri Kerajaan Tempatan dan Perumahan Sabah, Masidi Manjun berkata, buat masa ini tiada keperluan untuk mewujudkan pusat rawatan atau kuarantin di Pulau Omadal, Semporna.

Katanya, setakat ini 34 individu dari kawasan berkenaan disahkan dijangkiti Covid-19 dan dihantar untuk menerima rawatan dan menjalani kuarantin di Bubul Ria, Semporna.

”Sementara itu penduduk yang mempunyai kontak rapat dengan pesakit Covid-19 diarahkan menjalani kuarantin di rumah.

”Buat masa ini, tiada keperluan untuk mewujudkan pusat kuarantin dan rawatan di Pulau Omadal, Semporna,” katanya pada sidang media yang dibuat menerusi aplikasi Zoom, hari ini.

Masidi yang juga menteri kewangan 2 berkata, bantuan bakul makanan untuk penduduk di Pulau Omadal juga telah disegerakan oleh kerajaan menerusi Pusat Kawalan Operasi Bencana daerah Semporna.

Semalam, Menteri Kanan (keselamatan) Ismail Sabri Yaakob berkata, Majlis Keselamatan Negara (MKN) akan berbincang mengenai keperluan untuk mewujudkan pusat kuarantin di pulau tersebut.

Ia susulan dakwaan bahawa Kementerian Kesihatan Malaysia (KKM) enggan mengambil risiko mengurus pesakit Covid-19 yang tidak mempunyai dokumen, namun menetap di pulau berkenaan.

“Ini membabitkan individu tidak berdokumen dan ia bukan semata-mata tanggungjawab KKM.

“KKM akan ambil tindakan terhadap mereka yang didapati positif Covid-19 dengan mengadakan saringan. Tetapi apabila membabitkan warga asing tidak berdokumen, Jabatan Imigresen (JIM) perlu dilibatkan,” katanya.

Dalam perkembangan lain Masidi berkata, sehingga hari ini, sebanyak 6,139 sampel ujian Covid-19 masih tertunggak di Sabah.

”Kesemua sampel itu masih menunggu untuk diproses, termasuk yang dihantar ke makmal swasta.

”Kapasiti makmal kini adalah di tahap maksimum. Ia lebih cepat sekarang, tetapi masih ada yang tertangguh. Kita harap pihak hospital akan dapat memprosesnya dalam masa beberapa hari ini,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Elak Sentuh Wang Persaraan KWSP, Kena Ada Simpanan Kecemasan

Simpanan  wang untuk waktu kecemasan adalah penting untuk pihak. Ia penting untuk digunakan ketika waktu-waktu kecemasan dan mendesak seperti sekarang di mana kita dilanda dengan wabak Novel Koronavirus (COVID-19).

Tiada sesiapa pun yang menjangka landskap seluruh dunia termasuk Malaysia berubah melalui penularan virus COVID-19 ini semenjak awal tahun ini. Virus COVID-19 adalah sejenis virus baru.

Ia adalah sejenis virus yang merbahaya serta boleh membawa impak terhadap tahap kesihatan mereka yang dijangkiti dengannya. Sehingga kini, berjuta-juta orang yang telah dijangkiti dengan virus COVID-19 dan lebih sejuta orang yang telah dilaporkan maut akibat daripada dijangkiti dengan virus COVID-19 ini di serata dunia. Malaysia juga tidak terkecuali daripada terkena tempias dengan penularan virus COVID-19 ini.

Akibat daripada penularan virus COVID-19 ini dalam negara kita, pelbagai langkah drastik terpaksa diambil bagi membendung penularannya.

Antara langkah paling drastik sekali yang telah diambil ialah dengan menguatkuasakan Perintah Kawalan Pergerakan (PKP) pada pertengahan bulan Mac yang lalu sehingga awal bulan Mei. Perintah PKP ini telah menyebabkan banyak sektor perniagaan, ekonomi dan pekerjaan ditutup.

Penutupan sektor-sektor ini telah menganggu kehidupan ramai pihak. Antara yang paling terjejas adalah golongan peniaga kecil-kecilan dan mereka yang bekerja sendiri.

Walaupun perintah PKP ini sudah lama berakhir, penularan virus COVID-19 ini dalam negara kita masih belum berakhir. Pelbagai langkah lain yang terpaksa diambil bagi melindungi tahap kesihatan orang ramai daripada dijangkti dengan virus COVID-19 ini.

Pendek kata, kehidupan semua pihak terganggu dengan penularan virus COVID-19 ini bukan sahaja di dalam Malaysia malah di serata dunia.

Pelbagai cadangan drastik dan luar jangka terpaksa diberikan bagi memastikan semua pihak yang terjejas dengan penularan virus COVID-19 ini dapat meneruskan kehidupan mereka.

Antara cadangan yang dikemukakan adalah pengeluaran wang simpanan untuk persaraan dari Kumpulan Wang Simpanan Pekerja (KWSP). Wang simpanan KWSP ini adalah penting untuk kegunaan pekerja selepas mereka bersara kelak.

Kita tidak tahu selama mana kita akan hidup selepas bersara nanti. Adalah penting untuk kita ketahui dengan kemajuan dunia sains dan teknologi perubatan, umur manusia makin lama makin panjang.

Pemanjangan had usia manusia ini menuntut semua pihak untuk lebih bersiap sedia bagi hadapi segala kemungkinan luar jangka terutamanya dari aspek kewangan.

Kita tidak boleh menafikan kepentingan wang dalam kehidupan seharian kita. Wang adalah penting supaya kita dapat meneruskan kehidupan seharian kita tanpa mengharapkan bantuan serta menyusahkan orang sekeliling.

Wang menjadi lebih penting selepas kita bersara kelak.

Apabila usia meningkat, lebih banyak wang yang diperlukan dalam kehidupan kita. Ini adalah kerana peningkatan usia manusia akan memberi kesan terhadap kehidupan seharian mereka terutamanya dari aspek kesihatan.

Usia lanjut akan menyebabkan tahap kesihatan kita menurun. Penurunan tahap kesihatan ini akan mengundang kepada pelbagai jenis penyakit. Bagi merawati penyakit-penyakit ini, kita memerlukan wang bagi melakukan proses rawatan.

Usia yang lanjut juga akan menyukarkan proses carian kerja kerana tenaga pun semakin berkurangan. Ini akan membantutkan lagi usaha untuk mencari sumber pendapatan apabila kita semua sudah sampai pada usia bersara kelak.

Ramai majikan di luar sana pun lebih gemar mendapatkan tenaga kerja dari kalangan orang muda yang lebih sihat dan bertenaga.

Oleh yang demikian, adalah penting supaya kita memiliki sumber kewangan yang benar-benar kukuh bagi menampung kehidupan kita selepas bersara.

Cadangan untuk mengeluarkan wang simpanan dari KWSP ini perlu diteliti dengan baik supaya simpanan wang hari tua orang ramai tidak terjejas sehingga boleh mambawa kesan terhadap kehidupun mereka di kemudian hari.

Adalah penting supaya orang ramai untuk memiliki simpanan wang untuk waktu-waktu kecemasan. Selain daripada menyimpan wang di dalam KWSP untuk simpanan waktu persaraan, orang ramai juga perlu menyimpan wang untuk kegunaan waktu kecemasan.

Setiap orang perlu menyimpan sedikit wang bagi digunakan ketika ia diperlukan tanpa perlu menyentuh simpanan persaraan mereka. Orang ramai perlu belajar pengurusan kewangan bagi mengurus aspek kewangan harian mereka.

Amalan berjimat-cermat perlu diamalkan dalam kehidupan seharian bagi memastikan terdapat lebihan wang untuk disimpan dan digunakan ketika waktu kecemasan.

Terpulang pada diri individu masing-masing sebanyak mana yang mereka ingin simpan wang mereka untuk kegunaan waktu kecemasan.

Walaupun wang dijimat dan disimpan adalah sedikit, namun sekiranya ia dilakukan setiap masa, wang yang berjaya dijimat dan disimpan berkenaan akan menjadi banyak. Bak kata pepatah, sedikit-sedikit lama-lama jadi bukit. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumlah Mangsa Banjir Di Sabah Meningkat 2,599 Orang

BEAUFORT: Bilangan mangsa banjir di daerah ini serta Tenom meningkat kepada 2,599 orang, setakat jam 4 petang ini.

Ia bertambah daripada 1,447 mangsa pada jam 9 pagi tadi.

Jurucakap Angkatan Pertahanan Awam (APM) Sabah berkata, Tenom kekal daerah tertinggi mencatatkan penduduk terjejas banjir iaitu 2,128 orang.

“Semua mangsa di Tenom ditempatkan di 19 pusat pemindahan sementara (PPS).

“Seramai 471 mangsa direkodkan di Beaufort dan ditempatkan di dua PPS,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


146 notis dikeluarkan JKKP terhadap 22 Tapak Binaan

KOTA KINABALU: Jabatan Keselamatan dan Kesihatan Pekerjaan (JKKP) mengeluarkan keseluruhan 146 notis pembaikan dan notis larangan kepada kontraktor di 22 tapak pembinaan di seluruh negeri ini.

Operasi Cegah Jatuh dan Runtuh itu yang dilancarkan bermula 3 hingga 29 Mac lalu dijalankan bagi mengesan pelbagai kesalahan yang dilakukan kontraktor pembinaan bangunan.

Pengarah JKKP Sabah, Zulkifli Yahaya, berkata menerusi operasi itu, pihaknya turut mengeluarkan lapan surat arahan memberhentikan kerja pembinaan berikutan kesalahan seperti tidak mempunyai penyelia tapak pembinaan dan tiada jawatankuasa keselamatan di pusat pembinaan.

Katanya, terdapat juga syarikat kontraktor yang dikesan gagal membekalkan alat perlindungan kepada pekerja di tapak pembinaan.

“Dalam operasi ini, JKKP juga mengeluarkan 29 kompaun atas pelbagai kesalahan lain serta merujuk dua kes kesalahan ke Mahkamah untuk pendakwaan.

“Antara kes yang dirujuk ke Mahkamah adalah kesalahan membabitkan tepi lantai binaan terbuka dan tidak memasang tali nyawa untuk kegunaan pekerja binaan,” katanya pada sidang media di pejabatnya, hari ini.

Zulkifli berkata, operasi ini menumpukan kepada kerja-kerja di tempat tinggi dan konkrit bagi memastikan tahap pematuhan Akta Kilang dan Jentera 1967 serta Akta Keselamatan dan Kesihatan Pekerjaan 1994.

Katanya, menerusi operasi ini juga, JKKP dapat melihat tahap keberkesanan langkah-langkah pencegahan diambil oleh kontraktor pembinaan di tapak pembinaan masing-masing.

“JKKP sentiasa memandang serius setiap kesalahan di tapak pembinaan dan akan mengambil tindakan tegas terhadap pihak yang tidak mematuhi perundangan,” katanya. – Berita Harian


13 Tempat Menarik Di Tenom Yang Ramai Tidak Tahu Mesti Anda Kunjungi

Daerah Tenom terkenal dengan kopinya yang berbau harum serta harganya yang berpatutan. Walaubagaimanapun, selain dari kopi, banyak lagi tempat menarik di Tenom yang boleh anda kunjungi. Antaranya ialah, Pammos View Batu 15.5 jalan Keningau-Tenom, Pusat Kebudayaan Murut, Taman Pertanian Lagud Sebrang, Tenom Fatt Choi (TFC Starbuck) dan Kilang Kopi Yit Foh, Padas White River Rafting dan banyak lagi.

1. Pammos View Batu 15.5 Kampung Pamilaan

Pammos View yang terletak di Kampung Pamilaan, Tenom sememangnya terkenal sebagai tempat utama penduduk dari daerah Keningau dan Tenom untuk beriadah, bermandi-manda, berbeku dan juga beristirehat terutamanya pada waktu hujung minggu dan cuti sekolah.

Tempat ini terletak lebih kurang 20 km dari pekan Keningau atau 28km sekiranya bertolak dari pekan Tenom, Sabah.

Kos untuk mendaftar masuk ke tempat ini hanyalah RM 2.00 seorang dan tiada yuran dikenakan kepada kanak-kanak  dibawah 5 tahun. Pammos View juga menyediakan kemudahan seperti kedai runcit dan juga penginapan khas bagi sesiapa yang bercadang untuk menginap atau merasai suasana tenang di tempat ini.

Pusat Kebudayaan Murut ini juga merupakan salah satu tempat yang menarik di Tenom. Terletak lebih kurang 13 Km dari Pekan Tenom,di Kampung Pulong, tempat ini merupakan satu-satunya tempat yang memaparkan seni bina dan kebudayaan serta tradisi Kaum Murut khasnya.

Banyak bahan bersejarah yang dipamerkan di sini, ini termasuklah peralatan, pakaian, alat muzik seperti gong dan sebagainya. Untuk masuk ke tempat ini, yuran sebanyak RM 5.00 dikenakan kepada orang dewasa dan pelajar dikenakan RM 3.00 seorang.

Taman Pertanian Tenom Lagud Sebrang merupakan salah satu daya tarikan utama di Daerah Tenom. Tempat yang menarik, tanaman ditanam secara terancang dengan landskap yang unik menjadikan tempat ini dijadikan tempat bagi pasangan yang bakal berkahwin sebagai latar belakang gambar “pre-wedding” mereka.

Taman ini terletak lebih kurang 10 Km dari Pekan Tenom. Antara daya tarikan di tempat ini ialah jungle trekking, taman haiwan, tasik, pusat lebah, muzium tumbuhan hidup dan sebagainya.

Kilang Kopi Yit Foh tidak asing lagi bagi penduduk setempat khasnya di Daerah Tenom. Selain kawasan kilang yang cantik, anda juga boleh duduk dengan secawan kopi dengan harga yang berpatutan. Anda boleh membeli produk kopi secara terus dari kilang ini. Anda juga boleh mendapatkan produk kopi dalam bentuk cenderahati dalam kotak khas untuk diberikan kepada rakan-rakan ataupun sebagai hadiah. Kilang ini terletak lebih kurang 5 Km sahaja dari Pekan Tenom.

Kilang Kopi Fatt Choi pula terkenal disebabkan daya tarikannya yang sendiri. Fatt Choi juga dikenali sebagai Starbucks Coffee disebabkan rasa kopinya yang sangat sedap. Rasa kopi yang lazat dan berlemak menjadikan tempat ini sangat terkenal dan sentiasa dikunjungi ramai. Mudah sahaja untuk pergi ke tempat ini, jika anda bersiar-siar di sekitar Pekan Tenom, anda pasti akan melalui tempat ini.

6. Batu Berukir Di Kampung Ulu Tomani

Lokasi tempat bersejarah ini adalah di kampung Bakuku, Ulu Tomani. Untuk sampai ke lokasi Batu Berukir di kampung Bakuku, anda perlu menempuh perjalanan sejauh 65 Kilometer. Pelawat juga perlu berjalan kaki untuk sampai ke tempat ini yang mana memakan masa lebih kurang 30 minit. Untuk maklumat lanjut sila layari website ini.

Bagi anda yang meminati sukan lasak, aktiviti air atau rafting mungkin paling sesuai buat anda. Di Daerah Tenom juga terdapat aktiviti rafting yang terletak di Sungai Padas, Tenom. Untuk sampai ke lokasi ini, anda perlu menaiki keretapi daripada stesen keretapi tenom ke Stesen Pangi dan memakan masa lebih kurang 40 minit perjalanan.

Jangan risau, tambang keretapi adalah murah dan berpatutan di samping pengalaman menaiki keretapi bagi sesiapa yang belum pernah menaiki kenderaan ini. Perlu diingatkan, aktiviti ini adalah berbentuk pakej dan anda perlu berhubung dengan ejen sukan lasak yang bertauliah dan boleh dipercayai.

Tenom Coffee Valley yang baru dibuka secara rasminya kepada orang ramai pada awal Jun lalu juga merupakan tempat menarik bagi sesiapa yang ingin bersantai sambil menikmati produk kopi. Tenom Coffee Valley menjanjikan makan dan minuman berasaskan produk kopi yang yang sedap dan lazat khas untuk anda.

Antara produk kopi ialah enom Black Coffee, Cappuccino, Latte, Mocha, Cocoa, Caramel Macchiato, Tea, smoothies, juices, cakes, muffins dan sebagainya.

Baru dibuka kepada orang ramai pada Disember 2018, Yong Farmstay merupakan salah satu tarikan baru di Kemabong, Tenom.

Terletak di kampung Pulong, tempat ini menjanjikan pelbagai aktiviti menarik, seperti berjalan di jambatan kaca, jambatan gantung, mini zoo, melihat rumah bersejarah dan rumah buluh.

Yuran yang dikenakan ialah RM 28 (Dewasa), RM 15 (Pelajar) dan percuma untuk kanak-kanak berketinggian 90cm kebawah.

Waktu operasi ialah bermula daripada pukul 8.00 pagi hingga 5.00 petang.

Untuk panduan lokasi sila klik pautan ini.

Merupakan penginapan yang menarik sesuai untuk anda yang ingin bersiar-siar di Daerah Tenom.

Harga penginapan bermula RM 198 (Agoda) untuk 2 orang.

Untuk panduan lokasi, sila klik pautan ini.

Merupakan pusat ilmu sejarah terutama berkaitan dengan Kebudayaan dan sejarah Kaum Murut Khasnya di Tenom, Sabah.

Lokasi tempat bersejarah ini boleh diperolehi di pautan ini.

Satu pusat pelancongan baru dibuka kepada pelawat yang terletak Runum, Kemabong Tenom Merupakan tempat yang tinggi dan sejuk dengan suhu sekitar 16 degree Celsius berlatarkan Hutan Hujan Tropika dengan serta penduduk suku kaum Murut yang peramah.

Pakej Penginapan & Aktiviti adalah seperti berikut:

Tent/Khemah bersaiz 18 kaki x 18 kakiTilam disediakan

a. 1 tilam saiz Queenb. 2 Tilam saiz Single

Tent/Khemah bersaiz 6 kaki x 5 kaki

Kemudahan lain– Tuala mandi RM5.00/helai– Selimut tebal RM 7.00/helai– Tambah tilam single bed RM 30/malam– Tambah heater kayu api RM 15/malam– BBQ Set RM 20/malam

Jika anda tidak membawa keperluan makanan, makanan juga disediakan dengan harga seperti berikut:

Makan Dewasa RM 40/pax/dayMakan Kanak-Kanak RM 20/pax/day

Bagi mendapatkan keterangan lanjut dan tempahan, anda boleh menghubungi individu berikut:Hubungi Rusli Tampisan+60 13 851 6498Pengurus Rundum Highland

Terletak di Kg Kallang, Tenom. Aktiviti utama ialah bermandi-manda di kawasan air terjun. Bagaimana jika anda meluangkan masa bermandi-manda sambil makan tengahari ataupun barbeku di sini?

Apakah pendapat anda mengenai tempat-tempat menarik ini ? jika ada sebarang perubahan mengenai salah satu tempat yang dinyatakan, diharap agar anda boleh berkongsi di bahagian komen. Sila tekan butang kongsi jika anda menyukai artikel ini.


Sarawak Rekod 11 Kes Baharu Disyaki Koronavirus

KUCHING: Jumlah kumulatif pengesanan kes yang disyaki (PUI) bagi jangkitan koronavirus baharu (2019-nCoV) di Sarawak mencecah 57 orang direkodkan sejak 10 Januari lalu hingga hari ini.

Jurucakap Sekretariat Jawatankuasa Pengurusan Bencana Negeri (JPBN) Sarawak berkata, sehingga jam 10.30 pagi tadi, 11 pesakit baru diletakkan dalam siasatan kerana mengalami tanda-tanda demam, batuk dan selesema.

“Daripada jumlah itu, sembilan kes dilaporkan di Hospital Sibu, manakala Hospital Umum Sarawak di Kuching dan Hospital Miri masing-masing satu kes,” katanya.

Menurut kenyataan itu lagi, daripada 57 kes PUI terkumpul di Sarawak setakat ini, sebanyak 36 disahkan negatif.

Katanya, sebanyak 21 lagi termasuk 11 kes baru hari ini masih menunggu keputusan ujian makmal.

Rakyat Malaysia menyumbang kepada jumlah tertinggi kes PUI di Sarawak iaitu 42 kes, diikuti 13 warga China dan masing-masing seorang warga Thailand dan Indonesia.


Terkini: Intel Dan Qualcomm Ikut Jejak Langkah Google ‘Ban’ Huawei Berkuatkuasa Serta Merta

Nampaknya mimpi buruk Huawei belum berakhir lagi. Beberapa jam selepas Google membuat pengumuman bahawa mereka tidak akan memberikan lesen android kepada Huawei, mereka sekali lagi menerima tamparan yang hebat.

Syarikat pengeluar dan pembekal cip gergasi iaitu Intel, Qualcomm dan Broadcom turut mengesahkan mereka akan memutuskan ‘hubungan’ dengan Huawei berkuat-kuasa serta merta.

Menurut sumber, kesemua syarikat pembuat cip tersebut telah dimaklumkan untuk berhenti menjual perkakasan kepada Huawei sehingga notis selanjutnya.

Sementara itu, Microsoft belum memberi sebarang komen berhubung isu ini sama ada ingin terus membekalkan sistem operasi Window bagi komputer riba Huawei. Namun, terdapat kemungkinan bahawa mereka akan turut mengikut jejak langkah yang sama.

Penghentian jualan perkakasan dan sokongan perisian ini dibuat setelah Huawei disenaraikan ke dalam Entity Listoleh Jabatan Perdagangan Amerika Syarikat kerana didakwa meningkatkan risiko terhadap keselamatan negara.

Perkara ini sekaligus membuatkan semua syarikat yang berada di A.S tidak boleh melakukan sebarang perdagangan dengan Huawei, melainkan mendapat kebenaran daripada pihak kerajaan sendiri.


Tuduh Curang, Isteri Maut, Dua Anaknya Selamat Selepas Suami Bakar Rumah

Phnom Penh: Berang menuduh isterinya curang di media sosial, seorang lelaki membakar rumah di wilayah Takeo, Kemboja, dengan dua anaknya masih berada di dalam menyebabkan isterinya maut selepas melecur teruk ketika cuba menghalang tindakan suaminya itu.

Wanita itu, Loas Sreyne, 32, dilaporkan melecur teruk di seluruh badan akibat bergelut ketika cuba merampas petrol daripada suaminya Prum Tam, 37, di perkampungan mereka di Trapeang Sab, daerah Bati, selatan Kemboja, minggu ini.

Mangsa dibawa jiran ke sebuah hospital berdekatan, tetapi meninggal dunia akibat luka parah.

Menurut Daily Mirror yang memetik media tempatan, suspek yang berkerja sebagai penjaga gajah di Pusat Penyelamat Hidupan Liar Phnom Tamao, Kemboja, cedera selepas mengelar lehernya sendiri menggunakan parang.

Kedua-dua anak pasangan itu selamat dalam kejadian berkenaan.

Timbalan ketua polis negeri, Kapten Chan Sokchea berkata, suspek percaya isterinya mempunyai hubungan sulit dengan rakan Facebook.

“Suspek digambarkan sebagai seorang yang panas baran dan cemburu. Dia memukul mangsa dan membakar rumah mereka selepas mangsa menuntut cerai,” kata Sokchea.

Suspek berhadapan dengan tuduhan membunuh dan dihukum sehingga 15 tahun penjara jika pulih daripada kecederaan dan disabitkan kesalahan.

Timbalan Ketua Polis Daerah, Mejar Khun Lo, berkata: “Suspek sedang menerima rawatan intensif akibat kecederaan serius dan peluangnya untuk hidup rendah.” – Agensi


‘Jangan Mimpi!’

KOTA KINABALU: Parti Warisan Sabah (WARISAN) menempelak UMNO supaya jangan bermimpi mahu membentuk kerajaan pintu belakang di Sabah melalui usaha membeli wakil rakyat untuk berpaling tadah.

Ketua Wira WARISAN, Datuk Mohd Azis Jamman berkata, pihaknya tahu cubaan UMNO membeli wakil rakyat supaya parti itu dapat membentuk sebuah kerajaan yang tidak demokratik.

Terdahulu, Ketua Pemuda UMNO Sabah, Abdul Aziz Julkarnain dalam Facebook miliknya menyatakan ramai Ahli Dewan Undangan Negeri (ADUN) Sabah tidak berpuas hati sehingga tidak hadir sidang akhbar menyokong Ketua Menteri baru-baru ini.

Azis menyifatkan kenyataan itu sangat dangkal dan cuba memainkan isu untuk mengelirukan rakyat.

“Cubaan yang baik untuk bermain isu dan kami sebenarnya tahu mereka cuba memujuk ADUN kami untuk buat langkah seperti di Kedah serta Langkah Sheraton.

“Bagaimanapun kekuatan utama kami adalah keutuhan yang wujud dalam kalangan pemimpin. Jangan terkejut kalau sebaliknya ADUN mereka yang akan menyertai kami,” katanya.

Sementara itu, Timbalan Ketua Wira WARISAN, Mohd Ismail Ayob menyelar kenyataan Pengerusi Perhubungan UMNO Sabah, Datuk Seri Bung Moktar Radin menganggap perbuatan lompat parti adalah perkara biasa berlaku di Sabah seperti yang terjadi di Semenanjung Malaysia.

Katanya, disebabkan perbuatan itu, beberapa kerajaan negeri ditumbangkan untuk membentuk kerajaan pintu belakang.

“Beliau (Bung) tidak perlu bermimpi kerana secara logiknya bukan mudah untuk lebih 17 ADUN melompat parti sekali gus apatah lagi wakil rakyat kerajaan kini mempunyai perjuangan yang jelas di bawah kepimpinan Ketua Menteri Datuk Seri Mohd Shafie Apdal.

“Jangan bermimpi semudah itu mahu rampas kerajaan negeri seperti begitu senang untuk ADUN lompat parti sampai 17 orang,” katanya.

Mohd Ismail turut menegaskan rakyat Sabah menukar kerajaan sebelum ini kerana mahukan pembaharuan dan ia menyebabkan wakil rakyat yang ada sekarang bersatu hati demi mencapai hak negeri itu. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Guru Tadika Maut Terjun Bangunan Di Lintas Plaza

KOTA KINABALU: Seorang wanita dipercayai guru sebuah sekolah tadika di daerah Penampang, maut selepas terjun dari sebuah bangunan di Lintas Plaza, hari ini.

Dalam kejadian kira-kira jam 8 pagi itu, mangsa berusia 50 tahun itu disahkan meninggal dunia di lokasi kejadian.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, siasatan awal mendapati mangsa masuk ke bangunan berkenaan pada jam 7.10 dan meletakkan kenderaannya di tingkat empat.

Katanya, mangsa kemudiannya dipercayai terjun dan disedari orang awam yang kemudiannya bertindak menghubungi polis untuk mendapatkan bantuan.

“Polis menerima laporan daripada orang awam pada jam 8.05 pagi dan sepasukan polis terus dikerah ke lokasi kejadian.

“Mangsa disahkan meninggal dunia oleh pasukan perubatan yang turut hadir membantu di lokasi kejadian,” katanya ketika dihubungi, hari ini.

Menurutnya, siasatan awal, pasukan forensik polis hanya menemui beberapa kesan kecederaan pada badan mangsa dipercayai kesan impak terjatuh dari tempat tinggi.

Katanya, polis juga tidak menemui sebarang senjata di lokasi yang boleh dikaitkan dengan kematian mangsa di tempat kejadian.

“Setakat ini, kes diklasifikasikan sebagai kematian mengejut (SDR) dan mayat mangsa dihantar ke Jabatan Forensik Hospital Queen Elizabeth I (HQEI) untuk menjalani ujian Covid-19 sebelum proses bedah siasat.

Dalam kejadian pagi tadi, beberapa pemandu kenderaan yang melalui jalan berkenaan terkejut selepas melihat seorang wanita tiba-tiba jatuh dan terbaring di atas jalan.

Beberapa saksi kejadian turut mendakwa sempat melihat wanita terbabit meraung kesakitan sebelum terus tidak sedarkan diri.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 3,847 Kes Baharu & 12 Kematian Dilaporkan Hari Ini

PUTRAJAYA: Kementerian Kesihatan Malaysia (KKM) dalam satu twet di Twitter rasminya memaklumkan sebanyak 3,847 kes baharu COVID-19 dilaporkan hari ini.

Ia menjadikan jumlah kes kumulatif adalah 238,721 kes dengan jumlah kes aktif pula adalah 50,894 kes.

Selain itu, sebanyak 1,692 kes sembuh dilaporkan hari ini menjadikan kes sembuh kumulatif adalah 186,970 kes.

Manakala, sebanyak 12 kematian turut dicatatkan. Secara keseluruhan, sebanyak 857 kematian dilaporkan setakat ini.


Aidilfitri tetap meriah walaupun negara tanggung kerugian – Guan Eng

KUALA LUMPUR: Penangkapan Low Taek Jho atau Jho Low, dalang utama skandal 1Malaysia Development Berhad (1MDB) dan penemuan kembali kerugian RM52 bilion yang ditanggung negara sememangnya diharapkan rakyat menjelang Aidilfitri tahun ini.

Menteri Kewangan, Lim Guan Eng, berkata rakyat ternanti-nanti penangkapan ahli perniagaan kontroversi itu berikutan tersebarnya khabar mengatakan dia sudah ditahan dan akan dibawa pulang ke tanah air untuk dihadapkan ke muka pengadilan.

“Memang rakyat mengharapkan ‘hadiah istimewa’ ini menjelang Aidilfitri tahun 1440 Hijrah tetapi hampa apabila didapati berita ini tidak benar, namun kita percaya Ketua Polis Negara yang baharu, Datuk Seri Abdul Hamid Bador, dapat menangkap Jho Low tidak lama lagi.

“Walaupun negara menanggung kerugian RM52 bilion akibat skandal 1MDB, peruntukkan belanjawan yang diberi oleh kerajaan berhubung hal ehwal Islam tetap diteruskan, malah bertambah tahun ini.

“Kerajaan Persekutuan menambah peruntukan untuk hal ehwal Islam sebanyak RM100 juta dalam Belanjawan 2019 kepada RM1.2 bilion berbanding RM1.1 bilion dalam Belanjawan 2018, selaras dengan kedudukan agama Islam sebagai agama Persekutuan,” katanya dalam perutusan Aidilfitri hari ini.

Selain itu, katanya, RM25 juta diperuntukkan kerajaan bagi sekolah pondok dan RM25 juta lagi kepada sekolah agama rakyat, yang tidak diberikan dalam Belanjawan 2018 di bawah kerajaan lama.

Guan Eng, yang juga Setiausaha Agung DAP, berkata kerajaan baharu pimpinan Pakatan Harapan (PH) sebaliknya memberi keutamaan kepada kebajikan, keselamatan, kesihatan dan kesejahteraan rakyat.

Tegas beliau, pendekatan itu juga mendorong pendirian peribadinya apabila menyuarakan bantahan terhadap pembinaan dua jana kuasa nuklear yang dicadangkan oleh kerajaan terdahulu.

Katanya, bantahan berkenaan dibuat atas dasar dan kesedaran betapa bahayanya bahan radioaktif serta ketiadaan kepakaran yang mampu menjamin keselamatan negara.

“Adalah dipersetujui supaya program pembinaan jana kuasa nuklear tidak diteruskan dalam negara ini demi menjaga keselamatan dan kesihatan rakyat.

“Itulah sebabnya juga sisa buangan plastik dan toksik tidak dibenarkan masuk ke negara kita, sebaliknya harus dihantar pulang ke negara asal yang mengeluarkannya.

“Dasar ini juga menegaskan bahawa sisa buangan keluaran nadir bumi oleh Lynas Corporation Ltd (Lynas) dihantar balik ke Australia, lebih-lebih lagi apabila sisa buangan keluaran nadir bumi Lynas ini adalah radioaktif,” katanya.

Beliau yang juga Ahli Parlimen Bagan, menjelaskan penghantaran balik sisa buangan ke negara asal selain syarat tidak membenarkan mana-mana negara mengeksport sisa buangan ke negara lain, adalah amalan menurut peraturan atau konvensyen antarabangsa.

Dalam perutusannya, Guan Eng turut menekankan aspek tadbir urus dan amalan rasuah yang patut ditolak bagi mencapai negara berintegriti.

“Kebersihan bukanlah setakat fizikal tetapi juga dalam aspek tadbir urus kerajaan yang baik supaya tidak terbabit dengan amalan rasuah dan penyelewengan kewangan, amar makruf nahi mungkar.

“DAP mengucapkan selamat menyambut Aidilfitri kepada semua umat Islam, maaf zahir dan batin,” katanya. – Berita Harian


Pengawal Keselamatan Terlepas Tembakan Dalam Bank Ditahan

KOTA KINABALU: Seorang pengawal keselamatan berusia 50-an ditahan apabila dia dikatakan terlepas tembakan ketika berada di dalam sebuah bank di Api-Api Centre, di sini, hari ini.

Dalam kejadian jam 7.55 pagi itu, pengawal keselamatan terbabit dikatakan tidak sengaja berbuat demikian dan tembakan hanya terkena lantai bank berkenaan.

Ketua Polis Daerah Kota Kinabalu, Asisten Komisioner Habibi Majinji, berkata pihaknya menerima laporan daripada pihak pengurusan bank pada jam 10.45 pagi.

Katanya, sebaik menerima laporan, sepasukan penyiasat dan forensik dikerah ke lokasi kejadian bagi menjalankan siasatan.

“Senjata api yang digunakan pengawal keselamatan ini adalah jenis Shotgun laras panjang.

“Bagaimanapun, kejadian itu tidak mengakibatkan sebarang kecederaan atau kematian,” katanya ketika dihubungi, hari ini.

Habibi berkata, pengawal keselamatan terbabit kini ditahan untuk membantu siasatan lanjut bagi mengenal pasti punca sebenar kejadian.

Katanya, kes disiasat mengikut Seksyen 39 Akta Senjata Api 1960 kerana melepaskan tembakan di tempat awam.

“Jika sabit kesalahan, pesalah boleh dikenakan hukuman penjara sekurang-kurangnya setahun atau denda RM2,000 atau kedua-duanya sekali,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


100 Mangsa Banjir Masih Ditempatkan Di PPS Membakut

Beaufort: Seramai 100 mangsa banjir kini masih ditempatkan di Pusat Pemindahan Sementara (PPS) Dewan Serbaguna Membakut ekoran banjir yang melanda perkampungan mereka.

Ketua Polis Daerah Beaufort Deputi Superintendan Azmir Abd Razak berkata, kesemua mangsa daripada keseluruhan 37 keluarga terdiri daripada 23 lelaki dan 30 wanita.

Tambahnya, jumlah kanak-kanak lelaki seramai 22 orang manakala kanak-kanak perempuan seramai 25 orang.

“11 kampung dilaporkan masih terjejas banjir termasuk Lumantak, Baitam, Baitam Laut dan Baru, Bambangan, Sinoko, Kampung Baru, Kayai, Lampijas, Jambatan Baru, serta Papas.

“Tiada jalan terputus banjir bagaimanapun paras air kini dicatatkan berada hampir paras bahaya iaitu 6.24 meter,” katanya.

Azmir yang juga Pengerusi Mesyuarat Penyelarasan Penugasan Bencana Daerah berkata, pemantauan sudah dibuat di perkampungan terjejas banjir dan hampir separuh daripada kawasan terbabit menunjukkan paras banjir semakin surut.

“Ini adalah perkembangan positif dan selamat serta membolehkan penduduk kampung untuk balik ke rumah masing-masing dalam masa terdekat,” katanya. – Utusan Borneo


129 Dikompaun Op Ambang Tahun Baharu Di Sabah

KOTA KINABALU: Polis mengeluarkan sebanyak 129 kompaun dan 308 saman trafik dalam Operasi Khas Ambang Tahun Baharu 2021 yang diadakan di seluruh Sabah, sejak semalam.

Dalam operasi yang bermula 10 malam semalam hingga jam 4 petang tadi itu, enam individu turut ditahan kerana memandu dalam keadaan mabuk ketika cuba melepasi sekatan jalan.

Pesuruhjaya Polis Sabah Datuk Hazani Ghazali berkata, sepanjang operasi itu, polis turut menyita sebanyak 13 motosikal atas pelbagai kesalahan termasuk menggunakan nombor pendaftaran palsu.

Selain itu, katanya, sebuah acara persembahan di pusat beli-belah di ibu negeri turut diarahkan berhenti selepas didapati tidak mematuhi prosedur operasi standard (SOP) ditetapkan.

“Acara persembahan hiburan yang diadakan di pusat beli-belah berkenaan didapati dihadiri terlalu ramai orang sehingga menyebabkan kesesakan.

“Acara berkenaan diarahkan berhenti dan orang ramai yang hadir juga diarahkan supaya segera bersurai,” katanya ketika dihubungi, hari ini.

Hazani berkata, bagi pemantauan di kawasan pantai tumpuan pula, tiada sebarang laporan diterima.

Katanya, itu berikutan beberapa kawasan tumpuan seperti pantai Tanjung Aru dan pantai Teluk Likas ditutup sepenuhnya oleh Dewan Bandaraya Kota Kinabalu (DBKK).

“Itu laporan yang diterima daripada Ibu Pejabat Polis Daerah (IPD) di seluruh negeri, sepanjang operasi sempena sambutan tahun baru 2021,” katanya.

Sebelum ini, dalam kenyataan media yang dikeluarkan PDRM menegaskan sebanyak 260 pasukan membabitkan Pasukan Gerakan Am (PGA) dan Unit Kereta Peronda MPV dikerah untuk memantau SOP di kawasan tumpuan sepanjang Sambutan Tahun Baru berkenaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Bawa Anak Kecil Ke Bazar Ramadan

PUTRAJAYA: Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan Covid-19 walaupun negara sudah memasuki Fasa Peralihan ke Endemik.

Timbalan Menteri Kesihatan Datuk Dr Noor Azmi Ghazali berkata, kawasan sesak yang sempit dengan orang ramai adalah suasana yang tidak baik kepada kanak-kanak terutamanya mereka yang tidak mempunyai perlindungan vaksinasi.

“Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak.

“Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.

Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini, semalam.

Dr Noor Azmi berkata, data terkini menunjukkan vaksinasi kanak-kanak hanya sebanyak 38 peratus, manakala remaja 91.7 peratus dan dos penggalak pula 67.3 peratus.

“Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin,” katanya.

Dalam perkembangan lain, Dr Noor Azmi berkata keputusan memendekkan tempoh kuarantin dan memanggil petugas kesihatan yang dijangkiti Covid-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.

Beliau berkata, orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono.

“Kuarantin dipendekkan kerana pekerja Kementerian Kesihatan (KKM) juga terkena jangkitan Covid-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama.

“Oleh itu, penilaian dibuat daripada mereka yang sudah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas.

“Ini amat penting supaya keadaan hospital tidak terganggu dan lumpuh,” katanya.

Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nak Tangkap Buaya, Biawak Dan Ikan Yang Masuk Perangkap

TAWAU: Jabatan Hidupan Liar (JHL) daerah ini terpaksa memasang umpan baharu selepas mendapati hanya seekor biawak dan ikan yang masuk dalam perangkap buaya.

Perangkap buaya berkenaan dipasang oleh pihak JHL bagi menangkap dua ekor buaya yang dipercayai sering muncul di kawasan perparitan berhampiran perumahan, Jalan Sin Onn, di sini.

Pegawai JHL Tawau, Sailun Aris berkata, pihaknya kemudian bertindak melepaskan semula biawak dan ikan tersebut sebelum memasang umpan baharu, kira-kira pukul 3.30 petang, tadi.

“Kita melakukan pemeriksaan petang tadi. Ingatkan buaya sudah dapat, rupa-rupanya biawak dan ikan.

“Kita kemudian melepaskan semula haiwan berkenaan dan memasang umpan baharu. Harap dengan umpan baharu ini, kita berjaya menangkap buaya tersebut,” katanya ketika dihubungi.

Ketua Masyarakat Cina Kawasan Bunga Raya menghantar aduan kepada JHL daerah ini bagi mempercepat tindakan menangkap dua ekor buaya yang sering dilihat penduduk di kawasan perparitan, Jalan Sin Onn.

Aduan tersebut dibuat selepas salah seorang penduduk yang tinggal berhampiran tempat kejadian melihat buaya terbabit, kira-kira pukul 12 tengah hari, pada 20 Februari lalu.

Susulan laporan tersebut, pihak JHL bertindak memasang perangkap buaya di kawasan perparitan Jalan Sin Onn, 27 Februari lalu. -SabahNewsToday


Rekod Tertinggi 126 Kematian, 7,703 Kes Positif Covid-19

PUTRAJAYA: Kementerian Kesihatan (KKM) melaporkan rekod kematian tertinggi akibat Covid-19 dengan 126 kes, manakala 7,703 jangkitan baharu dan 5,777 pesakit pulih.

Ini adalah korban tertinggi selepas 98 kematian dicatatkan pada Sabtu dan 79 Ahad lalu.

Jumlah jangkitan pula meningkat kepada 587,165 kes setakat ini, dengan 501,898 daripadanya pulih dan angka korban mencecah 2,993 orang.

Ketua Pengarah Kesihatan, Dr Noor Hisham Abdullah, berkata terdapat 82,274 kes aktif, dengan 878 daripada 441 pesakit di unit rawatan rapi (ICU) memerlukan bantuan pernafasan.

Daripada jumlah kes baharu itu, dua ialah kes import dan baki 7,701 penularan tempatan membabitkan 6,860 warganegara dan 841 warga asing.

Katanya, Selangor terus mencatatkan jumlah jangkitan harian tertinggi dengan 2,728 kes.

Ia diikuti Kuala Lumpur (701), Sarawak (588), Negeri Sembilan (586), Johor (554), Kelantan (541), Pulau Pinang (407), Kedah (283), Sabah (254), Pahang (237), Perak (224), Terengganu (224), Melaka (209), Labuan (159), Perlis (7) dan Putrajaya (1).


6,243 Kes Baharu Jangkitan COVID-19 Hari Ini

PUTRAJAYA: Kes baharu COVID-19 di negara ini kembali lepasi paras 6,000, apabila dilaporkan sebanyak 6,243 kes setakat jam 12 tengah hari ini.

Ketua Pengarah Kesihatan, Tan Sri Dr Noor Hisham Abdullah, berkata pertambahan kes itu menjadikan jumlah kes individu dijangkiti virus berkenaan kini meningkat kepada 2,522,498 kes.

[TERKINI] COVID-19: 6,243 kes positif baharu dicatatkan sehingga 10 November. – @DGHisham


Polis Buru 3 Lagi Tahanan Lolos Dari PTS

TAWAU: Empat tahanan Filipina dan Indonesia yang meloloskan diri dari Pusat Tahanan Sementara (PTS) di sini, awal pagi semalam berjaya diberkas semula.

Ketua Polis Daerah Tawau Asisten Komisioner Peter Umbuas berkata, tiga daripada mereka masing-masing ditahan antara 10 pagi hingga 10.30 malam iaitu kurang 24 jam selepas melarikan diri kira-kira 2 pagi hari yang sama.

“Ketiga-tiga suspek berjaya ditahan ketika masing-masing bersembunyi di tiga lokasi berasingan sekitar daerah ini iaitu di sebuah rumah tidak bernombor di Jalan Bahagia, Taman King Fook dan Batu 5 Jalan Apas.

“Seorang lagi suspek berusia 49 tahun berjaya ditahan ketika bersembunyi di kawasan berhampiran ladang sawit di Gudang 4 dekat sini, kira-kira 8.15 pagi tadi,” katanya dalam satu kenyataan hari ini.

Menurut Peter lagi, berikutan tangkapan terbaru itu pihaknya masih giat mengesan dan memburu tiga lagi tahanan yang masih bebas.

Dalam kejadian pagi semalam, sekumpulan 14 tahanan yang ditempatkan di sebuah blok di pusat tahanan itu dikatakan memanjat pagar belakang sebelum meloloskan diri.

Bagaimanapun, tujuh suspek berjaya ditahan semula oleh anggota dan pengawal bertugas di PTS terbabit sebelum pengadu tampil membuat laporan polis pada 10.30 pagi hari yang sama. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRU15: Bersatu Sabah, BN Tak Boleh Bertembung, Kata Hajiji

KOTA KINABALU : Bersatu Sabah mengalu-alukan perbincangan bersama Barisan Nasional (BN) negeri itu bagi mengelak pertemuan sesama sendiri, pada pilihan raya umum ke-15 (PRU15).

Ketua Bersatu Sabah Hajiji Noor, turut menyatakan rasa tidak senang sekiranya berlaku perebutan kerusi dan mahu melihat kebaikan Sabah diutamakan bagi tempoh panjang.

“Tidak perlu la gaduh-gaduh, apa yang kita mahu gaduh kerana kalau kita bergaduh, kita yang rugi. Kita mesti belajar daripada apa yang berlaku sebelum ini. Malah, saya sudah jelaskan dengan rakan-rakan kita daripada BN, kita mesti bincang bagus-bagus demi kepentingan negeri Sabah.

“Jangan kita berebut-rebut kerusi, apa yang penting ialah kebaikan negeri Sabah dalam jangka masa yang panjang,” katanya menurut laporan Utusan Malaysia.

Ketua menteri itu berkata, walaupun berlaku perbalahan antara Bersatu dan BN di Semenanjung, namun situasi di Sabah berbeza.

Katanya, beliau juga sudah menyampaikan kepada pucuk pimpinan Bersatu bahawa politik di Sabah agak unik kerana hubungan antara Bersatu dan BN cukup harmoni.

Mengulas lanjut katanya, pada masa ini, Sabah membentuk sebuah gabungan kuat melalui Gabungan Rakyat Sabah (GRS) yang dianggotai lima parti komponen.

Perjuangan GRS yang begitu jelas berjaya memikat empat lagi parti lain yang ingin menyertai gabungan berkenaan dan permohonan itu akan dilihat secara serius.

Empat parti itu ialah Parti Cinta Sabah (PCS), Parti Liberal Demokratik (LDP), Parti Kesejahteraan Demokratik Masyarakat (KDM) dan Parti Harapan Rakyat Sabah (Harapan Rakyat).

Namun, beliau selaku pengerusi GRS tidak boleh membuat keputusan bersendirian kerana perlu mendapatkan pandangan pemimpin-pemimpin lain dalam gabungan berkenaan.

“Bersatu dan GRS bukan parti yang sombong. Kita mahu bekerja untuk rakyat dan kita melayan rakyat sama seperti rakan-rakan lain.

“Sekiranya parti-parti tempatan ini boleh bersatu di dalam GRS, ia akan menjadi satu gabungan yang kuat untuk memerintah Sabah. Inilah mungkin yang dikehendaki rakyat,” katanya.

Hajiji berkata, hala tuju Sabah Maju Jaya (SMJ) dapat diteruskan untuk tempoh 10 tahun sekiranya GRS-BN terus diberi mandat memerintah Sabah pada pilihan raya akan datang. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan GRS Kekal Hingga Habis Penggal, Kata Hajiji

KOTA KINABALU: Ketua Menteri Hajiji Noor berkata, Gabungan Rakyat Sabah (GRS) akan terus kekal sebagai kerajaan sehingga habis penggal sekalipun pilihan raya umum (PRU) diadakan tahun depan.

Beliau yang juga pengerusi GRS, turut menolak spekulasi bahawa gabungan itu akan menggesa untuk mengadakan pilihan raya apabila PRU diadakan di peringkat persekutuan nanti.

“Ya, kita akan teruskan mandat lima tahun ini dan tiada sebabnya kenapa kita tidak akan menghabiskan penggal kita,” katanya ketika ditanya sama ada kerajaan GRS akan meneruskan pemerintahan mereka walaupun PRU diadakan di peringkat persekutuan.

Kerajaan GRS yang terdiri daripada Perikatan Nasional (PN), Barisan Nasional (BN) dan PBS terbentuk selepas mendapat majoriti dalam pilihan raya negeri (PRN) tahun lalu.

Terdahulu, dalam ucapannya sempena ulang tahun pertama kerajaan GRS, di sini, hari ini, Hajiji berkata, permuafakatan antara parti dalam GRS menjadi kunci utama gabungan itu terus kekal sebagai kerajaan pada hari ini.

Beliau juga berharap, kebersamaan antara mereka akan melahirkan kesedaran bahawa setiap mereka adalah tonggak utama dalam kerajaan berkenaan.

“Sejak dari awal diamanahkan memimpin kerajaan ini, saya berpegang kepada prinsip dan semangat kerja berpasukan. Saya juga sedar saya tidak mendirikan kerajaan ini seorang diri, tetapi melalui permuafakatan rakan-rakan dalam GRS.

“Dalam menggerakkan kerajaan ini pula, permuafakatan GRS itu memerlukan dukungan kesepakatan penjawat awam negeri dan persekutuan, termasuk agensi awam lain.

“Pimpinan politik perlu menjunjung mandat yang diberikan rakyat sebagai pemimpin dalam kerajaan GRS, manakala penjawat awam wajib berpegang kepada ikrar taat setia perkhidmatan awam untuk bekerja sepenuh jiwa dan raga sebagai jentera serta tulang belakang kerajaan,” katanya. – FMT


Senarai Penuh Penerima Darjah Kebesaran Negeri Sabah Sempena Harijadi Rasmi TYT Ke-66

Senarai penuh penerima Darjah Kebesaran Negeri Sabah sempena Harijadi Rasmi TYT ke-66 pada 5 Oktober 2019.


Lagi Ahli Warisan Di Libaran Keluar Parti, Sokong PM

SANDAKAN: Seramai 1,357 lagi ahli Warisan di Parlimen Libaran hari ini mengumumkan keluar parti itu berkuat kuasa serta merta, menjadikan mereka kumpulan ke-3 berbuat demikian sejak 26 Jun lepas.

Satar Wahab, yang sebelum ini merupakan ketua Warisan cawangan Batu 15, dan mengetuai kumpulan itu berkata, ahli yang keluar itu melibatkan 8 cawangan dari Dewan Undangan Negeri (DUN) Gum-Gum kerana hilang kepercayaan terhadap kepimpinan parti itu.

“Tiada seorang pemimpin parti pernah menjenguk dan mengambil peduli masalah kami di peringkat cawangan sejak menang pilihan raya umum (ke-14) yang lalu.

“Kami juga ingin menyatakan sokongan kami terhadap Muhyiddin Yassin sebagai perdana menteri,” katanya pada sidang akhbar mengenai pengumuman itu di sini, hari ini.

Pada 26 Jun, lebih 1,000 ahli dari 11 cawangan di Parlimen Libaran mengumumkan keluar parti atas sebab yang sama, iaitu hilang kepercayaan pada kepimpinan parti.

Empat hari kemudian (30 Jun), seramai 1,320 ahli parti itu dari 12 cawangan di kawasan Parlimen sama juga mengumumkan keluar parti.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lori Balak Dilarang Beroperasi Di Long Pasia Hingga 3 Januari

SIPITANG: Lori balak tidak dibenarkan beroperasi di kawasan Long Pasia, dekat sini, sepanjang musim hujan dan sambutan Krismas bermula Isnin lalu hingga 3 Januari depan.

Keputusan itu dibuat susulan isu jalan rosak di Long Pasia yang dibincangkan pada mesyuarat di Ibu Pejabat Polis Daerah (IPD) Sipitang, Isnin lalu.

Ketua Polis Daerah Sipitang, Deputi Superintendan, Champin Piuh, berkata mesyuarat dibuat bersama pelbagai agensi bagi membincangkan kegiatan pembalakan dan masalah jalan rosak di Long Pasia.

“Pada mesyuarat itu, beberapa perkara diputuskan, antaranya lori balak tidak dibenarkan beroperasi sepanjang musim hujan dan sambutan Krismas.

“Justeru, pihak Jabatan Kerja Raya (JKR), Jabatan Pengangkutan Jalan (JPJ) dan agensi berkaitan dikehendaki memantau aktiviti pembalakan serta sebarang kerosakan jalan raya bukan saja di Long Pasia tetapi juga di lokasi lain sekitar daerah ini,” katanya dalam satu kenyataan, di sini, hari ini.

Beliau berkata, syarikat Sabah Forest Industries (SFI) turut diminta memotong pokok di tepi jalan raya kawasan perindustrian itu untuk tujuan pencahayaan.

“Ia bagi mengelakkan berlaku sebarang kejadian tidak diingini seperti kemalangan, terutama pada musim perayaan dan keadaan cuaca yang kurang baik ketika ini,” katanya sambil memaklumkan mesyuarat terbabit berjalan lancar.


Elak Rakam Video Undang Kebimbangan Orang Awam – Christina Rundi

KOTA KINABALU: Pengarah Kesihatan Negeri, Datuk Dr Christina Rundi mengingatkan kakitangan Kementerian Kesihatan Malaysia (KKM) agar tidak merakam sebarang video berkaitan wabak koronavirus (Covid-19) sehingga boleh mengundang pelbagai reaksi orang awam.

Katanya, dalam keadaan sekarang, sebarang video mudah disebarkan biarpun berkemungkinan video itu dirakam bertujuan untuk memberi makluman kepada keluarga kakitangan tersebut.

Beliau berkata demikian ketika merujuk kepada video tular berdurasi dua minit yang memaparkan seorang jururawat meminta orang awam yang mempunyai gejala Covid-19 agar bersikap jujur dan memaklumkan kepada kakitangan kesihatan sekiranya mempunyai gejala berkenaan demi keselamatan semua pihak.

Christina berkata, orang ramai juga perlu beringat sebelum menularkan sebarang video berkaitan Covid-19 kerana ia boleh mengundang panik.

Menurutnya, dalam kes ini, orang yang dimaksudkan itu hanya salah seorang daripada pengesanan kes yang disyaki (PUI).

“Cara untuk atasi kes ini adalah kita akan siasat semua yang mempunyai tanda-tanda dan diklasifikasikan sebagai PUI.

“Mereka yang datang untuk diperiksa memang kita akan ambil langkah berjaga-jaga termasuk untuk kakitangan kita,” katanya ketika mengulas mengenai video tular yang dirakam sendiri oleh jururawat berkenaan.

Christina berkata, berdasarkan video itu, mereka berpendapat, rakaman itu bukan ditujukan kepada orang awam sebaliknya kepada keluarga jururawat tersebut, maka tidak perlu diperbesarkan.

“Kita juga tidak tahu siapa yang viralkan video ini. Kita mesti berjaga-jaga agar video sebegini tidak viral.

“Sekarang ini, kita juga terpaksa memberi kaunseling ke atas kakitangan tersebut kerana dia sendiri terkejut videonya diviralkan sebegitu,” jelasnya.

Video berkenaan dirakam berikutan seorang pesakit disyaki warga tempatan yang baru pulang dari Korea yang sepatutnya dikuarantin selama 14 hari di rumah tetapi, pesakit itu didakwa datang ke klinik kesihatan bagi mendapatkan rawatan kerana mengalami gejala sesak nafas.

Sementara itu, Menteri Kesihatan & Kesejahteraan Rakyat, Datuk Frankie Poon berkata, sehingga kini, 138 kes PUI direkodkan di Sabah dan 106 sampel telah diambil dan kesemua sampel itu adalah negatif.

Manakala, 32 kes tidak diambil sampel kerana tidak memenuhi kriteria PUI Covid-19.

Setakat hari ini, 12 notifikasi yang diterima melibatkan daerah Keningau, Semporna, Tawau, Sandakan, Tuaran, Lahad Datu, Ranau dan Kota Kinabalu dan kesemuanya keputusan sampel juga negatif. – BorneoToday


Dua Lelaki Ditahan Selepas Disyaki Merogol Dua Remaja Perempuan Berusia 12 & 15 Tahun Di Ranau

RANAU: Dua lelaki tempatan berusia 20-an ditahan polis selepas disyaki merogol dua remaja berusia 12 dan 15 tahun di Ranau.

Difahamkan, kejadian berlaku pada awal September di lokasi berasingan apabila seorang mangsa yang masih bersekolah dan seorang lagi mangsa tidak bersekolah melaporkan kejadian itu kepada polis.

Ketua Polis Daerah Ranau, Deputi Superintendan Mohd Shahrul Abdul Wahab berkata, bertindak atas maklumat, polis berjaya menahan kedua-dua suspek sejurus menerima laporan.

“Seorang suspek ditahan di hadapan sebuah restoran di pekan Ranau pada 21 September lalu, manakala seorang lagi suspek ditahan di Jalan Sulaman Menggatal, kelmarin.

“Kedua-dua suspek disiasat mengikut Seksyen 376 Kanun Keseksaan,” katanya dihubungi hari ini.

Dalam perkembangan lain, Mohd Shahrul berkata, seorang remaja terbabit dalam jenayah pecah masuk sebuah premis berjaya ditahan ketika sepasukan anggotanya menjalankan rondaan di Kampung Rapak, di Ranau, kelmarin.

“Ketika ditahan, remaja lelaki berusia 16 tahun itu dilihat dalam keadaan mencurigakan dan cuba melarikan diri namun berjaya ditahan.

“Hasil pemeriksaan pada begnya didapati berisi rokok, makanan serta minuman ringan. Hasil soal siasat mendapati, remaja terbabit mengakui memecah masuk sebuah premis di kampung terbabit,” katanya.

Katanya, kes disiasat mengikut Seksyen 457 Kanun Keseksaan.


Dua Anggota Kumpulan Penculik Untuk Tebusan (KFR) Ditembak Mati

KOTA KINABALU: Dua penjenayah disyaki kumpulan penculik untuk wang tebusan (KFR) ditembak mati oleh pasukan khas keselamatan Filipina.

Kedua-dua suspek lelaki ditembak mati dalam berbalas tembakan dengan pasukan khas keselamatan Filipina di perairan kepulauan Jolo, selatan Filipina, pada Isnin lalu.

Difahamkan, kedua-dua suspek ini adalah daripada enam lelaki yang menculik lima nelayan warga Indonesia di perairan Tambisan, Lahad Datu, pada 15 Januari lalu.

Menurut sumber, sebelum kejadian, kedua-dua penjenayah yang lengkap bersenjata menggunakan bot laju membawa lima lelaki yang diculik ke sebuah pulau (tempat persembunyian KFR) di selatan Filipina.

“Selepas menurunkan lima mangsa di pulau itu, kedua-dua suspek meneruskan perjalanan ke sebuah pulau lagi.

“Ketika dalam perjalanan itu, suspek terserempak dengan bot pasukan khas keselamatan Filipina lalu berlaku tembak menembak.

“Akibat daripada berbalas tembakan itu, dua penjenayah itu mati manakala anggota pasukan keselamatan Filipina tidak mengalami sebarang kecederaan,” katanya.

Komander Kawasan Keselamatan Khas Pantai Timur Sabah (ESSCOM), Datuk Hazani Ghazali ketika dihubungi mengesahkan perkara itu dan kedua-dua penjenayah itu ditembak mati oleh pasukan keselamatan Filipina kerana disyaki terbabit dalam KFR.

“Dua lelaki disahkan ditembak mati oleh pasukan Keselamatan Filipina dua hari lalu. Mereka dikenal pasti ahli KFR,” katanya.

Terdahulu, Hazani mengesahkan pihaknya menerima laporan kapal nelayan hilang pada 1 tengah hari, 16 Januari lalu sebelum menggerakkan aset laut dan udara untuk mengesan semua mangsa.

Kejadian dipercayai berlaku pada 15 Januari lalu, namun dilaporkan diterima pada keesokannya dengan kelima-lima mangsa dipercayai dibawa lari ke perairan selatan Filipina oleh sekumpulan enam suspek bersenjata.

Kapal nelayan itu berdaftar di Sandakan ditemui di perairan Tangusu Bay iaitu lokasi berhampiran kes penculikan sebelum ini.


Kekuatan PBS Dalam GRS Tak Akan Goyah – Maximus

KOTA KINABALU : Parti Bersatu Sabah (PBS) tetap utuh di dalam  Gabungan Rakyat Sabah (GRS) dan sebagai tulang belakang kerajaan negeri, tiada alasan bagi PBS untuk menggoyahkan kekuatan dan perpaduan dalam kerajaan campuran ini, kata Presidennya Datuk Seri Dr Maximus Ongkili.

Ongkili juga berkata PBS memberi sokongan yang tidak berbelah bagi kepada Ketua Menteri Datuk Hajiji Noor yang juga Pengerusi GRS di atas kepimpinannya.

PBS akan memberikan sokongan sepenuhnya kepada kepimpinan ketua menteri dan jentera parti akan memberikan kerjasama sepenuhnya kepada pelaksanaan strategi dan pembangunan Sabah Maju Jaya, katanya dalam satu kenyataan hari ini.

Ongkili yang juga timbalan pengerusi GRS menjelaskan kenyataan beliau baru-baru telah disalah tafsir dan mengejutkan pihak tertentu serta dimanipulasi dengan sengaja bagi menimbulkan kekeliruan dalam kalangan rakyat.

“Niat sebenar saya ialah menyatakan keterbukaan parti ini kepada pembangkang terutamanya Parti Warisan Sabah (Warisan) untuk bekerjasama dengan kerajaan negeri dan persekutuan bagi mencapai matlamat pembangunan bersama untuk kebaikan Sabah dan warga Sabah. Saya tidak menyatakan lebih daripada keterbukaan untuk bekerjasama.

Warisan yang terlebih dahulu menghulurkan tangan untuk persahabatan dan kerjasama serta  presidennya (Datuk Seri Mohd Shafie Apdal) melakukannya semasa Ramadan, satu bulan untuk menjalinkan persahabatan. Jadi adalah wajar bagi kami untuk menzahirkan gerak isyarat sama untuk suatu persahabatan,” kata Ongkili.

Menteri di Jabatan Perdana Menteri (Hal Ehwal Sabah dan Sarawak) itu berkata bahawa hanya menerusi kerjasama, persahabatan dan sokongan politik, negeri ini boleh dibangunkan sepenuhnya dan tidak semestinya untuk menubuhkan satu perikatan atau gabungan.

“Hasrat PBS adalah untuk menjalin persahabatan dan kerjasama dengan Warisan pada peringkat Perikatan Nasional (PN).  Selaku Presiden PBS saya telah mengajak Warisan supaya mempertimbangkan untuk menyertai PN sebagai ahli atau rakan kongsi. Kami gembira untuk menjadi tuan rumah atau penaja kepada penyertaan Warisan sebagai sebahagian daripada PN.

Selain itu adalah sukar untuk PBS dan Warisan menubuhkan satu perikatan baharu atau sebarang idea sedemikian kerana kami berbeza dari segi identiti dan peranan politik.   PBS lebih dikenali dalam memperjuangkan isu Perjanjian Malaysia 1963, keselamatan rakyat dan masalah pendatang tanpa izin.

Ia sudah menjadi identiti parti ini sejak penubuhannya 36 tahun dahulu.  Kami boleh bekerjasama untuk meluaskan matlamat mulia ini dan mengukuhkan objektif PN yang lebih meluas.  Saya yakin Warisan mampu menyumbang dalam mencapai aspirasi nasional,” kata Ahli Parlimen Kota Marudu itu.

Baru-baru ini, Mohd Shafie menyatakan hasrat untuk bekerjasama dengan PBS dan parti-parti lain di Semenanjung dan ia disambut baik oleh Ongkili yang menyatakan mereka terbuka untuk bekerjasama dengan mana-mana parti politik.  – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Ratu’ pun terjerat

JAKARTA: Polis Daerah Jawa Timur mengesahkan dua peserta peringkat akhir rancangan Puteri Indonesia terbabit dalam sindiket pelacuran dalam talian seperti yang didakwa terhadap artis Vanessa Angel dan model Avriellia Shaqqila yang ditahan di Surabaya, baru-baru ini.

Puteri Indonesia ialah pertandingan ratu cantik Indonesia dengan pemenangnya mewakili negara itu ke Miss Universe.

Media Indonesia melaporkan, Ketua Polis Daerah itu, Luki Hermawan berkata, kedua-dua peserta Puteri Indonesia itu termasuk dalam senarai 45 artis dan kira-kira 100 model dikendalikan ejen dikenali sebagai Tantri serta Endang.

Penahanan kedua-dua ejen itu membawa kepada penahanan Vanessa dan Avriellia.

Menurut polis, Tantri dan Endang menyediakan artis serta dan model dengan bayaran lumayan sehingga Rp300 juta (kira-kira RM87,700) kepada pelanggan golongan kaya yang biasanya membawa mereka ke luar negara terutama Hong Kong dan Singapura.

Vanessa dikatakan menerima bayaran Rp80 juta (RM23,297) manakala Avriellia Rp25 juta (RM7,442).

Menurut laporan Antara, Luki berkata, dua finalis itu termasuk dalam senarai enam artis yang pihaknya mempunyai bukti kukuh terbabit dalam kegiatan berkenaan hasil soal-siasat terhadap Tantri dan Endang.

“Sudah ada enam. Sudah lengkap maklumatnya, termasuk nama-namanya,” katanya.

Luki bagaimanapun, enggan menyatakan nama artis terbabit namun menyatakan selain dua finalis Puteri Indonesia itu, dua lagi adalah pelakon sinetron yang disiarkan televisyen manakala dua lagi artis FTV (filem televisyen) seperti Vanessa atau model.

Mengenai identiti dua finalis Puteri Indonesia itu, Luki meyatakan mereka adalah finalis rancang berkenaan pada 2016 dan 2017.

Menurutnya, semua artis terbabit akan akan dipanggil untuk diambil keterangan sebagai saksi minggu depan.

“Jika tidak datang, kita panggil lagi. Masih enggan kita keluarkan waran tangkap,” katanya. – Agensi


Bayi pokok pisang

BANGKOK: Seorang bayi baru lahir yang dipercayai dicampak dari balkoni tingkat lima sebuah apartmen terselamat apabila terjatuh atas pokok pisang di Samut Prakan, tengah Thailand, pagi Isnin lalu.

Daily Mail melaporkan, bayi yang masih bertali pusat dan mempunyai uri itu ditemui penduduk apartmen terbabit selepas terdengar tangisannya.

Penduduk kemudiannya memanjat pagar setinggi dua meter untuk menyelamatkan bayi yang jatuh di atas pokok pisang terbabit.

Ajaibnya, bayi terbabit tidak mengalami sebarang kecederaan serius dan hanya terdapat sedikit calar dan kesan gigitan nyamuk pada badannya.

Jiran, Hang Konhaan, 55, berkata: “Pada mulanya saya terdengar bunyi tangisan pada jam 10.30 pagi tetapi tidak mengendahkannya.

“Kemudian saya memberitahu jiran lain dan kami cuba memeriksa keadaan. Kami terkejut melihat bayi terbabit di bawah dan menangis dengan daun koyak berhampiran yang menyelamatkannya,” katanya.

Menurutnya, dia pernah melihat seorang remaja hamil di kawasan itu tetapi tidak mengenalinya.

Remaja terbabit berdepan dakwaan cubaan membunuh dan kini diburu pihak berkuasa. Polis turut mengambil keterangan pemilik unit apartmen terbabit.

Jurucakap balai polis daerah Samrong Nua, Leftenan Kolonel Amnat Charoen berkata, pihaknya menerima maklumat kejadian pada jam 11 pagi.

“Bayi masih mempunyai uri itu ditemui di bawah pokok pisang. Terdapat banyak kesan gigitan nyamuk dan semut pada badannya, selain ruam.

“Terdapat tanda dia terjatuh dari tempat tinggi. Polis menyiasat kes ini dan kami percaya bayi itu dilahirkan oleh ibu remaja di unit apartmen tingkat lima.

“Bayi itu kini di bawah jagaan pihak hospital dan keadaannya sihat,” katanya.


Bas Ekspres Dibenarkan Beroperasi Antara Beberapa SOP Dilonggarkan Di Sabah

PUTRAJAYA: Kerajaan melonggarkan beberapa prosedur operasi standard (SOP) di Sabah bagi memberi kemudahan kepada rakyat negeri itu menjalankan aktiviti-aktiviti ekonomi dan sosial bermula Isnin ini.

Menteri Kanan (keselamatan), Datuk Seri Ismail Sabri Yaakob berkata, antara SOP itu ialah kemasukan individu masuk ke Sabah dibenarkan untuk tujuan sosial (Pas Lawatan Sosial) bagi kemasukan domestik (pemegang MyKad, MyPR, MyKAS); pemegang pas-pas imigresen jangka panjang (bukan warganegara) dan suami atau isteri kepada rakyat Sabah dan tanggungan.

Kata beliau, bagaimanapun, kemasukan bukan warganegara yang tidak memiliki pas Imigresen jangka panjang wajib mendapatkan kelulusan khas daripada Kerajaan Negeri Sabah.

“Semua individu yang akan masuk ke Sabah melalui pintu masuk udara, laut dan darat perlu menjalani ujian saringan Covid-19 tiga hari sebelum perjalanan. Hanya individu yang tidak bergejala dengan keputusan ujian negatif akan dibenarkan masuk ke Sabah.

“Kebenaran pihak polis bagi pergerakan keluar dari Sabah dan rentas daerah tidak lagi diperlukan,” katanya dalam sidang akhbar di sini hari ini.

Ismail Sabri turut memberitahu, walaupun tiada had dalam kenderaan persendirian (mengikut kapasiti tempat duduk) bagi orang yang keluar dari rumah yang sama, individu berisiko tinggi dan kanak-kanak tidak digalakkan keluar ke kawasan awam, terbuka dan sesak.

Katanya, perkhidmatan bas ekspres, bas pelancongan dan keretapi melibatkan rentas daerah adalah dibenarkan beroperasi dengan kapasiti 50 peratus serta pematuhan penjarakan fizikal dan pemakaian pelitup muka.

Bagi pergerakan kapal-kapal pula, katanya adalah tidak dibenarkan iaitu semua kapal Non-Convention Ships (NCS) Indonesia dan Filipina yang memasuki perairan ESSZONE, Sabah serta semua kapal NCS Malaysia dari perairan ESSZONE ke Filipina dan Indonesia.

Turut tidak dibenarkan, katanya, kapal pengangkut ikan Indonesia ke Tawau dan kapal NCS dari Filipina yang melalui perairan Sabah untuk ke Labuan.

“Pergerakan keluar bot-bot kecil dari pulau-pulau di Sabah ke tanah besar termasuk pergerakan bot-bot di kawasan pesisiran pantai hanya dibenarkan dengan kapasiti 50 peratus mulai pukul 6.00 pagi hingga 6.00 petang sahaja.

“Aktiviti menyelam dibenarkan beroperasi dengan kapasiti 50 peratus muatan penumpang bagi bot yang membawa penyelam ke lokasi selaman dan kapasiti 50 peratus di lapangan dengan mematuhi SOP yang ditetapkan oleh Kementerian Pelancongan, Kebudayaan dan Alam Sekitar Sabah kecuali di lokaliti Temco,” katanya.

Dalam pada itu, Ismail Sabri berkata, restoran, kedai atau gerai makan, penjaja dan kedai serbaneka dibenarkan beroperasi bermula pukul 6 pagi hingga 12 malam.

Aktiviti pelancongan pula katanya, dibenarkan dengan kapasiti terhad serta mematuhi SOP Gelembung Perjalanan Domestik (Domestic Travel Bubble) dan SOP berkaitan Sektor Pelancongan Domestik yang ditetapkan oleh Kementerian Pelancongan, Kebudayaan dan Alam Sekitar Sabah.

“Kelas tuisyen, kelas muzik, kelas tarian, kelas seni, kelas mengaji berbayar, kelas bahasa berbayar dan sebagainya dibenarkan beroperasi dengan tidak melebihi lima orang dalam satu-satu masa serta tertakluk kepada saiz ruang dengan penjarakan fizikal,” katanya.- Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jumpa objek 22 meter dalam laut

PASUKAN mencari dan menyelamat Indonesia mengesan objek sepanjang 22 meter di lokasi nahas pesawat Lion Air, kata tentera laut negara itu, hari ini.

Kolonel Haris Djoko Nugroho memberitahu sistem penyiaran TVOne, objek berkenaan dikesan malam tadi.

“Kami mengesan objek yang agak besar di bawah air di lokasi nahas,” katanya di atas kapal KRI Rigel milik tentera laut.

Penerbangan JT610 terputus hubungan dengan pejabat kawalan, 13 minit selepas pesawat Boeing 737 MAX itu meninggalkan Jakarta, awal pagi Isnin untuk perjalanan ke pekan perlombongan bijih timah di Pangkal Pinang.

Tiada penumpang atau anak kapal terselamat dalam nahas berkenaan.

Menurut Nugroho, pihaknya menggunakan alat pengesan solar untuk mengesahkan sama ada objek ditemui itu adalah serpihan pesawat.

“Penyelam tentera laut juga turut membuat pemeriksaan,” katanya.

KRI Rigel menjalankan usaha mencari kira-kira lima batu nautika dari lokasi terakhir penerbangan JT610 dihubungi. – Reuters


Segi tiga misteri di Lautan Pasifik cetus kemusykilan

Rakaman yang diperolehi menerusi satelit Pentadbiran Atmosfera dan Lautan Kebangsaan (NOAA) itu dipercayai berlaku pada Selasa lalu.

Menerusi rakaman itu, terlihat kepulan awan sebelum objek berwarna hitam berkenaan muncul.

Menurut individu yang memuat naik rakaman berkenaan, objek itu berada di sana selama 7 jam.

“Anda boleh lihat objek gergasi berbentuk segi tiga di atas permukaan laut.

“Dah hampir 10 tahun saya gunakan satelit secara berterusan, saya tak pernah nampak sesuatu seperti ini,” kata pengendali akaun Youtube konspirasi, MrMBB333.

Dalam pada itu, ramai pelayar platform berkenaan turut meninggalkan komen berhubung objek misteri ini.

Malah, ada yang membuat spekulasi bahawa objek itu merupakan projek rahsia kerajaan.


Kes Covid-19 Di Sabah Menurun Kepada 289

KOTA KINABALU: Sabah menunjukkan penurunan kes positif baharu Covid-19 untuk tiga hari berturut-turut.

Hari ini sebanyak 289 kes dilaporkan berbanding 311 kes baharu yang dilaporkan semalam.

Menteri Kerajaan Tempatan dan Perumahan Datuk Seri Panglima Masidi Manjun berkata, sebanyak dua lagi kematian dilaporkan di Sabah hari ini masing-masing satu kes di Hospital Duchess of Kent, Sandakan dan Hospital Queen Elizabeth.

Kematian hari ini melibatkan pesakit berusia 58 dan 80 tahun dan mempunyai sejarah penyakit kronik.

Daripada 289 kes baharu itu, sebanyak 71 kes dilaporkan di Kota Kinabalu, diikuti dengam 63 kes di Tawau, Lahad Datu (60), Sandakan (44), Penampang (10), Tuaran (9), Semporna (9), Pitas (7), Kota Belud (6), Putatan (4) dan Beluran (3).

Manakala, satu kes dilaporkan di Papar, Kunak dan Tambunan.

Daripada 289 kes, sebanyak 135 kes atau 46.71 peratus dikesan daripada saringan kontak rapat di Kota Kinabalu, Sandakan, Lahad Datu dan Tawau. Selebihnya, 154 kes dari lain-lain kategori.

Dengan tambahan tiga kematian hari ini, keseluruhan kes kematian di Sabah sehingga kini adalah sebanyak 194 kes. Sementara, sebanyak 416 kes pulih dilaporkan.

Setakat ini, sebanyak 26,387 kes Covid-19 dilaporkan di Sabah.

Terdapat 75 orang ditempatkan di Unit Rawatan Rapi (ICU) dan 19 orang memerlukan alat bantuan pernafasan.

Katanya, kapasiti katil Covid-19 di seluruh Sabah ketika ini kekal dengan 6,576 katil dengan peratusan penggunaan 34.22 peratus.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tarik Balik Buku Teks Sejarah Tingkatan 4, Pemuda UMNO Dakwa Ada Unsur Manipulasi Fakta

KUALA LUMPUR: Pemuda Umno menggesa Kementerian Pendidikan menarik balik buku teks sejarah Tingkatan 4, mendakwa terdapat unsur fakta yang dimanipulasikan dengan mengagungkan komunis sebagai pejuang kemerdekaan, dalam sukatan buku teks sejarah Tingkatan 4 Pelaksanaan Kurikulum Standard Sekolah Menengah.

Ketuanya, Asyraf Wajdi Dusuki, menunjukkan gambar halaman yang dikatakan bermasalah itu dalam kenyataannya di Facebook.

Katanya, perkara ini semacam “usaha terancang” dan “secara halus menyuci pemikiran pelajar bahawa fahaman sosialis dan komunis tidaklah buruk malah diangkat sebagai antara ideologi yang memperjuangkan kemerdekaan.”

Beliau juga mahu pembacanya merujuk halaman 75 buku teks tersebut, mengatakan terdapat unsur memfitnah dan menohmah orang Melayu sebagai barua atau orang suruhan pihak penjajah Jepun untuk menentang komunis dan Malayan People Anti-Japanese Army (MPAJA).

“Pergerakan Pemuda UMNO Malaysia mendesak agar Kementerian Pendidikan segera menarik balik buku-buku sejarah Tingkatan 4 dan memperbetulkan kembali fakta-fakta yang cuba dimanipulasi bagi mengubah sejarah negara,” katanya.

Asyraf juga mendakwa kerajaan lepas secara “secara halus dan dan tersirat” mengangkat anggota komunis dan MPAJA sebagai perwira dan pejuang kemerdekaan yang wajar diberikan pengiktirafan.

Pemimpin parti Melayu itu berkata menteri kanan Umno, Ismail Sabri Yaakob, yang bertanggungjawab ke atas keselamatan, sudah maklum akan perkara ini dan akan membawanya ke Jemaah Menteri supaya tindakan segera boleh diambil.

“Harap mereka ambil tindakan segera!” katanya.

FMT sudah menghubungi bekas menteri pendidikan, Maszlee Malik dan bekas timbalan menteri pendidikan, Teo Nie Ching bagi mendapatkan maklum balas berhubung dakwaan Pemuda Umno itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kemurungan Akibat ‘Lockdown’, Lelaki Ini Campak Isterinya Dari Tingkat 7

Seorang lelaki yang berasal dari British telah ditangkap oleh pihak berkuasa tempatan selepas dilaporkan mencampak isterinya dari tingkat tujuh disebabkan tertekan dengan perintah lockdown yang dikuatkuasa di Thailand.

Dave Mitchell, seorang pelancong telah bertindak mencampak keluar pasangannya, Sukanda, dari balkoni apartmen kediaman mereka di bandar Rayong.

Namun nasib berpihak kepada Sukanda, 56 tahun, apabila dia jatuh hanya dua tingkat dan mendarat di bumbung yang terletak di tingkat empat. Dia kemudiannya dirawat oleh pasukan perubatan dan memberitahu mereka bahawa si suami mencampaknya dari tingkat tujuh selepas mereka bertengkar.

Dia selepas itu terus di bawa ke hospital untuk diberi rawatan lanjut manakala si suami telah ditahan oleh pihak polis selepas dua jam dipujuk untuk keluar dari apartmen tersebut.

Dalam gambar yang beredar di media antarabangsa, Mitchell berumur 46 tahun duduk di balkoni berwarna putih dan mengangkat tangannya seperti berdoa. Pihak polis turut memberitahu bahawa Sukanda berada dalam pengawasan doktor selepas menderita patah tulang pinggul.

Mitchell memberitahu doktor bahawa dia melakukan perkara tersebut disebabkan tekanan apabila mengetahui bahawa penerbangan pulang ke negara asal dibatalkan disebabkan pandemi COVID-19.

Dia kemudiannya menjadi marah apabila hanya mampu untuk duduk di rumah selepas beberapa tempat hiburan yang lain telah dilarang untuk dibuka oleh kerajaan Thailand.

Pihak polis tempatan dilaporkan masih belum menjalankan siasatan lanjut. Mereka dilaporkan sedang menunggu keadaan Sukanda pulih untuk disoal siasat selepas mengalami cedera parah. Mereka juga sedang menunggu keadaan Mitchell kembali tenang sebelum melanjutkan sesi interogasi dan mengungkap motif sebenar disebalik tindakannya. – TheVocket


Alat muzik, sepanduk perlu kebenaran SAFA

KOTA KINABALU, 14 Feb – Penonton dan kelab  penyokong dilarang membawa masuk alat-alat muzik seperti gong, gendang dan kompang ke Stadium Likas semasa perlawanan Liga Malaysia musim ini kecuali mendapat kebenaran Persatuan Bola Sepak Sabah (SAFA).

Pengerusi Jawatankuasa Keselamatan SAFA,  SAC Jauteh Dikun berkata, larangan tersebut akan mula berkuat kuasa pada perlawanan Liga Premier antara Sabah mementang Terengganu FC 11 (TFC 11), Sabtu ini.

Selain alat muzik, katanya, sepanduk berunsur provokasi ,??????? mercun, suar, payung, botol dan tin minuman juga dilarang dibawa masuk ke dalam stadium.

“Kami akan memperketatkan kawalan keselamatan bagi menguatkuasakan peraturan ini,” katanya kepada pemberita selepas??????? mesyuarat pengurusan SAFA, di sini hari ini.

Beliau, yang juga Ketua Jabatan Siasatan Jenayah Sabah, berkata peraturan itu adalah bagi memastikan kemeriahan menyaksikan perlawanan tuan rumah, Sabah, tidak dicemari dengan insiden yang tidak diingini.

“Kalau mahu menggunakan alat muzik atau ada sepanduk yang mahu dipaparkan, perlu kebenaran daripada SAFA terlebih dahulu,” katanya.

Selain itu, katanya, peralatan audio visual untuk tujuan membuat siaran langsung perlawanan juga dilarang dibawa masuk ke dalam stadium kecuali mereka yang diberi hak penyiaran oleh badan pentadbir liga, Liga Bolasepak Malaysia (MFL).


PM Hadir Jamuan Aidilfitri BN Sabah

KOTA KINABALU : Perdana Menteri Datuk Seri Ismail Sabri Yaakob tiba di Sabah untuk menghadiri majlis jamuan Aidilfitri Barisan Nasional (BN) Sabah di The Magellan Sutera Resort di sini, pada petang Khamis.

Ismail Sabri yang juga Naib Presiden UMNO tiba pada jam 4 petang diiringi Pengerusi BN Sabah merangkap Timbalan Ketua Menteri Sabah, Datuk Seri Bung Moktar Radin dan Ketua Menteri Sabah, Datuk Seri Hajiji Noor.

Ketibaan beliau disambut pemimpin-pemimpin komponen BN termasuk Presiden Parti Bersatu Rakyat Sabah (PBRS), Tan Sri Joseph Kurup; Ketua Wanita MCA Sabah, Dr Pamela Yong dan Ketua MIC Sabah, Peer Mohamad Kadir.

Turut menyambut ketibaan beliau, Presiden Parti Solidariti Tanah Airku (STAR), Datuk Seri Dr Jeffrey Kitingan; Timbalan Presiden Parti Bersatu Sabah (PBS), Datuk Jahid Jahim dan bekas Ketua Menteri Sabah, Tan Sri Musa Aman.

Ismail Sabri ketika hadir sempat meluangkan masa beramah mesra dengan tetamu dan dianggarkan kira-kira 3,000 orang hadir di majlis berkenaan.

Tetamu turut dihiburkan dengan persembahan daripada artis jemputan termasuk juara Big Stage Elica Paujin, Masmona Buskers, Qhalisya, Nur Fazz dan Lops serta Wan Waila.

Perdana Menteri dijadualkan hadir ke majlis perasmian jelajah Aspirasi Keluarga Malaysia pada Jumaat di Pusat Konvensyen Antarabangsa Sabah (SICC) Kota Kinabalu. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hanya Tinggal 20 Kes Aktif Di Sabah

KOTA KINABALU: Sabah kini hanya mempunyai 20 kes aktif Covid-19 daripada jumlah keseluruhan 317 kes sebelum ini selepas sebahagian besar pesakit pulih.

Hari ini, Sabah turut tidak mencatatkan sebarang kes baharu jangkitan wabak berkenaan yang memberi gambaran situasi penularan Covid-19 di negeri ini semakin terkawal.

Berdasarkan statistik yang dikongsi Menteri Kesihatan dan Kesejahteraan Rakyat Sabah, Datuk Frankie Poon Ming Fung menerusi Facebooknya, daerah yang masih mencatatkan kes aktif tertinggi setakat ini adalah Kota Kinabalu dengan enam kes aktif, iaitu kes yang masih dirawat di hospital, diikuti dengan Tawau sebanyak empat kes aktif, tiga kes di Penampang dan Keningau dua kes.

Sementara itu, Lahad Datu, Tuaran, Putatan, Ranau dan Beluran masing-masing merekodkan satu kes aktif.

Jumlah korban akibat jangkitan wabak Covid-19 di Sabah kekal empat kes iaitu dua di Kota Kinabalu dan masing-masing satu di Tawau dan Tambunan.

Sabah juga masih berada di kedudukan keenam mencatatkan kes tertinggi Covid-19 di Malaysia. Berada di kedudukan tertinggi adalah Selangor dengan 1,596 kes, Kuala Lumpur (1,414), Johor (667), Negeri Sembilan (681); dan Sarawak (542).

Kementerian Kesihatan Malaysia (KKM) melaporkan satu kes kematian pada hari ini menjadikan jumlah kumulatif kes kematian di Malaysia sebanyak 108 kes.

Menurut Ketua Pengarah Kesihatan, Datuk Dr Noor Hisham Abdullah, terdapat pertambahan 54 kes baharu Covid-19 pada hari ini, menjadikan jumlah keseluruhan kes positif Covid-19 di Malaysia sebanyak 6,589 kes.

Manakala, seramai 65 pesakit telah pulih sepenuhnya hari ini menjadikan jumlah kumulatif kes pulih sebanyak 4,929 kes.

Sebanyak 18 kes dirawat di unit rawatan rapi (ICU) dan daripada jumlah itu, enam orang pesakit memerlukan alat bantuan pernafasan. – BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tawau Masih Catat Kes Tertinggi COVID-19 Di Sabah

KOTA KINABALU: Tawau kekal sebagai daerah yang mencatatkan pertambahan kes COVID-19 tertinggi dengan 40 kes pada Isnin.

Menteri Kerajaan Tempatan dan Perumahan negeri, Datuk Seri Masidi Manjun, berkata dua kes kematian turut dicatatkan dari daerah tersebut.

“Kes harian baharu Sabah menurun kepada 88 kes pada hari ini, berbanding 121 kes kelmarin. Tawau kekal tertinggi dengan 40 kes baharu, Kalabakan 11 kes, Penampang 6 kes,” katanya menerusi ciapan di laman Twitter beliau, pada Isnin.

Daripada 88 kes positif COVID-19 yang dicatatkan, sebanyak 64 kes adalah berpunca dari saringan kontak rapat, lapan kes saringan bergejala, lapan kes dari kluster baharu dan sedia ada serta lapan kes dari lain-lain kategori.

Masidi yang juga jurucakap COVID-19 bagi negeri ini berkata, setakat hari ini, sebanyak tujuh daerah masih dikategorikan sebagai zon merah, iaitu Tawau, Sandakan, Putatan, Kota Kinabalu, Lahad Datu, Kinabatangan dan yang terkini Papar.

“Daerah Tuaran berubah dari zon merah ke zon jingga, Papar berubah dari zon jingga ke zon merah, Penampang bertukar dari zon kuning ke zon jingga dan Telupid bertukar dari zon hijau ke zon kuning,” katanya dalam kenyataan media berkaitan laporan harian COVID-19. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sepakan Percuma Bezakan Sabah FC, JDT – Kim Swee

KOTA KINABALU: Pengendali Sabah FC Datuk Ong Kim Swee kecewa dengan kekalahan saat akhir pasukannya di tangan Johor Darul Ta’zim (JDT) dalam aksi Liga Super di Stadium Likas, malam tadi.

Kim Swee mengakui kehebatan pasukan JDT dan memahami corak permainan mereka, namun apa yang berlaku pada minit akhir perlawanan malam tadi amat sukar diterima.

“Ia sangat mengecewakan, kalah saat akhir, dibolosi pada minit akhir tentu amat sukar kita terima. Kita tahu JDT bermain seperti yang mereka biasa bermain, namun kita berjaya menghalang asakan mereka sehinggalah berlaku sepakan percuma.

Pengadil perlawanan malam tadi, Mohd Fusser Mad Sallih memberikan sepakan percuma kepada JDT di luar kotak penalti Sabah pada minit ke-94.

Tindakan itu menimbulkan rasa tidak puas hati pemain Sabah hingga menimbulkan ketegangan apabila penyerang import Sang Badak, Jose Embalo bertindak di luar kawalan terhadap pemain JDT.

Sepakan percuma itu disempurnakan penyerang JDT, Fernando Martin Forestieri yang sebelum itu meledak gol penyamaan pada minit ke-26 selepas Park Taesu membuka jaringan untuk Sabah pada minit ke-19 .

Mengulas tindakan pengadil yang memberikan sepakan percuma itu, Kim Swee berkata semua insiden yang menyebabkan perlanggaran pemain kedua pasukan perlu dilihat sebelum keputusan memberikan sepakan percuma dibuat.

“Berkenaan sepakan percuma, kita perlu lihat semua insiden yang berlaku sebelum itu, lihat semua situasi. Kita bukan menyalahkan sesiapa tetapi kita tahu ia adalah sebahagian daripada permainan dan kita perlu belajar bagaimana mengawal diri kita,” katanya.

Berhubung pengadilan perlawanan, Kim Swee berkata beliau mungkin didenda atau permainan ditamatkan jika memberikan komen terhadap pengadil kerana ia adalah isu yang sangat sensitif.

Sementara itu pengendali JDT Benjamin Mora berkata menjaringkan gol kemenangan pada saat akhir bukan rancangan permainan yang dilakukan pasukannya, sebaliknya ia adalah usaha pemain.

Beliau turut mengakui pasukannya berdepan kesukaran menghadapi tentangan pemain Sabah yang sentiasa melawan dan bersaing dengan baik. – BH Online


Shafie Harap Tuntutan Royalti 20 Peratus Minyak Dan Gas Diambil Kira Dalam Belanjawan 2020

KOTA KINABALU: Kerajaan Sabah meletakkan harapan yang tinggi agar tuntutan royalti minyak dan gas sebanyak 20 peratus akan dapat diambil kira dalam Belanjawan 2020.

Ketua Menteri Datuk Seri Panglima Haji Mohd Shafie Apdal berkata, royalti minyak dan gas 20 peratus itu antara janji yang dibuat dalam manifesto Kerajaan Pakatan Harapan (PH).

Katanya, jika dilihat pembayaran royalti 20 peratus itu tidaklah sebanyak mana berbanding keuntungan yang diperolehi selama ini oleh syarikat minyak dan gas.

”Bagaimanapun kita dalam perbincangan berterusan dengan mereka (Kerajaan Persekutuan) tentang cara terbaik untuk merealisasikan tuntutan royalti minyak dan gas sebanyak 20 peratus ini,” katanya ketika ditanya mengenai harapan Kerajaan Sabah dalam pembentangan Belanjawan 2020 oleh Kerajaan Persekutuan.

Menurutnya, Kerajaan Sabah memerlukan kewangan yang banyak untuk membangunkan negeri yang agak jauh ketinggalan dari aspek prasarana ini.

”Harapan kita bukan hanya apa yang dibincangkan berhubung Perjanjian Malaysia 1963 (MA63) dapat direalisasikan tetapi, kita juga mahu isu royalti minyak ini dapat dilihat kerana Sabah antara negeri pengeluar minyak dan gas utama di Malaysia.

”Walaupun kita memahami kekangan kewangan dihadapi kerajaan namun, Sabah memerlukan kewangan untuk membangunkan prasarana.

”Jadi kita perlu melihat bagaimana pendekatan yang boleh diambil supaya dapat meletakkan sektor ini (minyak dan gas) sebagai sektor yang mampan agar dapat menarik banyak pelabur,” ujarnya.

Beliau berkata, pelaburan yang dibuat bukan hanya perlu melihat keuntungan semata-mata sebaliknya, perlu menyediakan peluang pekerjaan kepada anak-anak Sabah.

Mohd Shafie berkata, Kerajaan Sabah perlu mendapat manfaat daripada sektor yang memperolehi hasil yang besar ini.

”Ini menjadi hambatan kepada kita selepas pilihan raya. Kita sedar dan tahu lagu-lagu didendangkan dan isu yang dilontarkan oleh kebanyakan masyarakat tentang bagaimana minyak yang merupakan hasil Sabah tetapi perolehannya tidak sebanyak mana.

”Untuk itu, saya sudah maklumkan kepada Lim Guan Eng tentang perkara ini agar apa yang kita usahakan dapat dijayakan,” jelasnya.

Mengulas lanjut, Mohd Shafie mahu kerjasama antara Kerajaan Sabah dan Shell Malaysia serta syarikat minyak yang berada di Sabah terus dipertingkatkan.

”Hubungan rapat ini memberi kebaikan kepada Sabah kerana bukan hanya mereka melabur dari segi kewangan malah, mereka memberi peluang pekerjaan kepada anak-anak Malaysia dan orang Sabah.

”Untuk itu, kita perlu memberi sokongan bagi merealisasikan apa sebenarnya yang penting supaya sektor minyak dan gas dapat meningkatkan keupayaan mereka.

”Kita sedar sebahagian besar hasil di Malaysia dan Sabah ini diperolehi menerusi minyak dan gas maka, sektor ini perlu diurus dengan baik agar sebarang masalah dan kekangan yang mereka hadapi dapat ditangani secara bersama,” jelasnya.

Beliau berkata, sektor minyak an gas ini melibatkan pelaburan yang berisiko tinggi dalam melakukan eksplorasi.

”Mereka melakukan pelaburan yang besar namun, dalam masa sama kita sedar keperluan mewujudkan situasi menang-menang agar mereka perolehi keuntungan dan kerajaan turut mendapat manfaat,” ujarnya.


Terperangkap Lebih 10 Minit, Lelaki Buta Nyaris Rentung

TAWAU: Seorang lelaki cacat penglihatan nyaris rentung apabila terperangkap lebih 10 minit dalam rumahnya dalam kebakaran di Kampung Kinabutan Kecil, di sini pagi tadi.

Dalam kejadian kira-kira jam 10.30 pagi itu, Syarifuddin Tondang, 57, yang tinggal bersendirian selepas isteri dan anaknya keluar bekerja, berjaya diselamatkan penduduk kampung yang bertindak memecahkan pintu rumah mangsa.

Isterinya, Mashitah Nurung, 40, berkata sebaik dimaklumkan mengenai kejadian itu, dia bergegas pulang sebelum mendapati suaminya terkunci di dalam rumah.

“Mujur dengan bantuan orang ramai, suami berjaya dibawa keluar dalam keadaan selamat tanpa sebarang kecederaan,” katanya.

Seorang lagi mangsa, Esah Wahid, 63, berkata ketika kejadian dia sedang menunaikan solat sunat Dhuha.

Bagaimanapun, katanya, ketika sedang sujud pada rakaat terakhir, dia terasa bahang panas dari arah dinding rumah sebelum terdengar jeritan dan bunyi bising serta panik di luar rumah.

“Sebaik selesai solat, dalam keadan masih bertelekung, saya berlari keluar untuk menyelamatkan diri apabila melihat api mula membakar bahagian dinding rumah,” katanya.

Sementara itu, Ketua Balai Bomba dan Penyelamat Tawau, Sharudy Delamin, berkata sebanyak 86 rumah termasuk deretan rumah kongsi, musnah sepenuhnya dalam kebakaran membabitkan keluasan kira-kira 0.8 hektar itu.

Katanya, faktor kedudukan rumah yang dibina terlalu rapat antara satu sama lain serta struktur binaan daripada papan menyebabkan api merebak dengan cepat.

“Operasi mengawal dan memadam kebakaran yang mengambil masa hampir satu jam berjaya menyelamatkan puluhan lagi rumah. Operasi ditamatkan sepenuhnya pada jam 1.45 tengah hari,” katanya.

Beliau berkata, tiada kemalangan jiwa dilaporkan dengan punca kebakaran serta jumlah kerugian masih dalam siasatan.


COVID-19: Kunjung-Mengunjung, Berkumpul Main ‘Game’ Punca Kes Positif Naik Di Sabah

KOTA KINABALU: Aktiviti kunjung-mengunjung serta berkumpul untuk bermain permainan video dikenal pasti antara penyumbang kenaikan kadar kes positif COVID-19 di negeri ini.

Pengarah Kesihatan Negeri, Datuk Dr Christina Rundi, berkata siasatan Jabatan Kesihatan Negeri Sabah (JKNS) mendapati faktor seumpama itu sering dijadikan alasan dalam kalangan masyarakat agar boleh melakukan pergerakan walaupun dalam tempoh Perintah Kawalan Pergerakan (PKP) sejak 18 Mac lalu.

“Perkara seperti ini tidak seharusnya berlaku disebabkan kerajaan berusaha sebaik mungkin bagi menghindari pertambahan penularan wabak ini.

“Ketidakpatuhan masyarakat ke atas arahan PKP hanya akan menggagalkan usaha memutuskan rantaian jangkitan COVID-19,” katanya pada kenyataan media di Kota Kinabalu, semalam.

Dalam pada itu, Dr Christina menyatakan, ada 135 kes kontak positif COVID-19 yang merangkumi generasi pertama hingga ketiga setakat kelmarin.

“Majoriti 66.7 peratus kes ini adalah kontak serumah, manakala 3.7 peratus saudara terdekat.

“Selain itu, 22.2 peratus ialah kontak sosial seperti rakan yang melalui aktiviti bersama serta 7.4 peratus lagi rakan sekerja.

“Hal ini menunjukkan risiko jangkitan dalam kalangan ahli keluarga dan kontak rapat amat tinggi. Oleh itu, penting serta perlu untuk membuat pengasingan awal ke pusat kuarantin bagi golongan berisiko tinggi seperti individu yang pulang dari luar negara atau kontak rapat kepada pesakit COVID-19,” katanya.

Sementara itu, bilangan kes positif COVID-19 kekal 285 kes setakat semalam.

Jumlah keseluruhan sampel yang sudah diproses adalah 22,426 sampel daripada 267,534 orang yang telah menjalani saringan pemeriksaan sehingga 14 April lalu.


(VIDEO) 5 Warga Pakistan Bertumbuk Dengan 3 Lelaki Tempatan Ditahan

BELURAN: Tindakan seorang lelaki warga Pakistan membina pagar yang menghalang laluan penduduk mengundang padah sehingga mencetuskan pergaduhan dalam kejadian di

Kampung Ulu Sapi, di sini petang semalam.

Kejadian dipercayai berlaku kira-kira pukul 5 petang dan pergaduhan turut menyebabkan seorang lelaki mengalami cedera ringan.

Gambar dan rakaman video mengenai kejadian itu turut tular di laman sosial sejak semalam.

Ketua Polis Daerah Beluran, Superintendan Kasim Muda ketika dihubungi berkata, susulan kejadian itu, polis menahan lima warga Pakistan serta tiga lelaki tempatan berusia antara 21 hingga 66 tahun yang dipercayai terbabit dalam pergaduhan.

Katanya, siasatan awal mendapati kejadian berpunca daripada persempadanan tanah yang mana seorang daripada suspek warga asing itu membina pagar hingga menimbulkan rasa tidak puas hati penduduk.

“Perkara ini berlarutan beberapa hari sebelum berlaku pergaduhan.

“Suspek yang cedera menerima rawatan sebagai pesakit luar, sebelum direman bersama suspek lain,” katanya di sini, sebentar tadi.

Kes disiasat mengikut Seksyen 148 kanun Keseksaan kerana merusuh. – BorneoToday